18:54 / 18.03.2016\nТошкент шаҳар, Олмазор тумани ИИБ ЖҚ ва УЖҚКБ тезкор вакили, майор Абдухалил Валиев бир неча кишидан фирибгарлик йўли билан катта миқдорда пул олиб, ўзлаштириб юборган ва одамлардан яшириниб юрган Тошкент шаҳри, Олмазор туманида яшовчи Юнусни (исми ўзгартирилган) қандай этиб фош этгани ҳақида айтиб берди. Бу ҳақда “Постда” нашри ёзмоқда.\n“Бир сафар унинг уйига борганимизда Юнуснинг отаси бизни хушламай кутиб олди”, — деб ҳикоя қилади изқувар. — “Ўғлининг қаерда эканлигини сўраганимизда бир ойдан бери Дубайда эканлигини айтди. Зимдан кузатсам, столдаги кулдонда икки хил сигаретнинг қолдиғи турибди. Оилада чолдан бошқа кампири, келини ва невараси бор. Улар сигарет чекмайди, албатта. Ҳамкасбларимга хоналарни кўздан кечиришларини айтиб, ўзим ҳаммомга кирдим. У ерда йигитларнинг ички кийими ва шиппаги ҳам бор эди. Юнуснинг уйда эканлигига шубҳа қолмади.


ЎзА - Нобель мукофоти лауреати Азиз Санжарнинг 40 йиллик орзуси – Ўзбекистонни кўриш\nНобель мукофоти лауреати Азиз Санжарнинг 40 йиллик орзуси – Ўзбекистонни кўриш\n01.05.2018 13:01 Чоп этиш версияси\nАзиз САНЖАР, кимёгар-олим, Нобель мукофоти лауреати, Шимолий Каролина университети профессори:\n— Дунёда Ўзбекистонни ал-Фаробий, ал-Хоразмий, ал-Беруний, ибн Сино, ал-Фарғоний, Мирзо Улуғбек каби жаҳон фанининг тамал тошларини қўйган олимлар Ватани сифатида билишади.\n2015 йилда менга кимё ва биокимё фанлари бўйича Нобель мукофоти берилганида бу нуфузли мукофотни мазкур фанларга асос солган ал-Беруний ва ибн Синоларнинг авлоди сифатида қабул қилиб олдим.\nҲақиқатан ҳам гўзал юртингиз Ўзбекистон ота юрт Туркистоннинг қалбидир. У ердаги қадим туркий маданият, тил, илм-фаннинг марказлари бўлмиш Самарқанд, Бухоро, Тошкент, Хоразм каби шаҳарларда ўтмишда ва бугунги кунда дунё тан олган буюк тамаддун камол топди ва жаҳоний шуҳрат таратди.\nУлуғбек мадрасасида XV ¬асрда астраномия, математика, кимё, тарих каби фанларнинг тараққий этгани, бу мадрасанинг шуҳрати, унда яратилган асарларнинг, юлдузлар жадвалининг Усмонли салтанати орқали Европага етиб боргани ҳамда бу юртлардаги илм-фаннинг ривожига туртки берганини фахр-ифтихор билан таъкидлашни истайман.\nБугунги кунда Ўзбекистон фани ва маданиятининг шонли анъаналарини тиклаш, таълим ва илм-фанни ривожлантириш учун Президент Шавкат Мирзиёев томонидан катта куч-ғайрат сарфланаётгани мени жуда қувонтиради. Илм-фанга йўналтирилган сармоя ва эътибор, албатта, ўз самарасини беради.\nЎзбекистонда яқин йиллар ичида илм-фаннинг беқиёс ривожланишига, бу ердан дунёга довруғ соладиган олимлар етишиб чиқишига ишонаман.\nЯқин келажакда буюк алломалар юрти Ўзбекистонда бўлиб, у ердаги қадимий илм-фан марказларини зиёрат қилиш, ўзбек халқининг ўз юртини гуллаб-яшнатиш борасида олиб бораётган фаолияти билан танишиш ниятим бор.\nЎзбекистонни кўриш — бу менинг 40 йиллик орзуим. Қардош ва қондош ўзбек халқига, унинг илмга чан¬қоқ ёшларига алангали саломларимни йўллайман. Ўзбекистонда кўришгунча...\nМанба: “Ўзбекистон овози” газетаси


2015 йил 1-апрел Лола\nУн идишга солиниб, ўртаси очилади ва ичига хамиртуруш, илиқ шўр сув солиб, қўлга ёпишмайдиган юмшоқ хамир қорилади. Хамирни ўраб, ошиши учун иссиқ жойга қўйилади.\nХамир ошгунича қийма тайёрланади...\n2015 йил 29-март Лола\nТузли сувга хамир қорилади ва тиндирилади. Пиёз артилиб, майда тўғралиб, эзилади. Хамир ёйилиб, устига омухта ёғ суртилиб, пиёз сепилади. Сўнг хамир ўралиб, рулет ҳолига келтирилади. Рулетлар 3-4 га бўлиниб, кулчалар ясалади ва тиндирилади. Тинган кулчалар това катталигига мосланиб, ёйилади ва озгина ёғда икки томони қизаргунича пиширилади.\n2015 йил 24-март Лола\nКўпчилигимизга маълум, ҳозирда дўконларда турли таъмли нон сухариклари (кириешкалар) сотилади. Болаларимиз уларни яхши кўриб истеъмол қилишади. Лекин уларнинг ҳажми кам. Болаларимиз 1-2 қутисига туйишмайди. Фарзандларимизни янада хурсанд қилиш учун биз сухарикларни уй шароитида тайёрлаймиз..\n2015 йил 20-март Лола\nГуруч тозаланиб, ювилади. Пиёзнинг 3 дан 2 қисми майда тўғралади. Қийма гўш, гуруч, тўғралган пиёз, зираворлар қўшиб қийма қиламиз. Агар ток барглари тузланган (консерваланган) бўлса, муздек сувда яхшилаб ювилади.\nБарра (янги) ток барглари бўлса, иссиқ сувга юмшагунича солинади. Баргларни тескари томонига қийма қўйиб тугилади. Қозонга ёғ солиб қиздирилади ва пиёз солинади. Пиёз новвотранг тусга киргунича қовурилади. Сўнг, картошка ва сабзи солиниб, бироз қовурилади...\n2015 йил 17-феврал Лола\nГўшт бўлакларга бўлинади ва гўшт майдалагичдан артилган пиёз билан уч карра ўтказилади. Сўнг зираворлар ва туз қўшиб, яхшилаб аралаштирилади. Тайёр қийма музлаткичга ярим кунга қўйилади.\nКейин қийма музлаткичдан олиниб, сихларга бир маромда жойланади.\nҚўрага олов ёқилиб, қиздирилади. Бунда кўмир, яхши қуриган ўтин ёки қуриган жўхори сўтасини ишлатиш мумкин. Олов ўчиб, қурада чўғ бўлгач, кабоблар пиширилади.\nТайёр бўлган кабоблар ликопчада тўғралган пиёз билан бирга дастурхонга тортилади.\n2015 йил 9-феврал Лола\nМол ёки қўй гўштининг ёғлироқ жойи ва суякларидан солиб, пиёз қўшиб қайнатилади, сўнгра гулкарамнинг гул шохларини ўзагидан ажратиб, кубик шаклида тўғралган сабзи билан бирга қайнаб турган шўрвага солиб пиширилади. Шунингдек, шўрвага паррак қилиб тўғралган картошка солингандан кейин оловни пасайтириб, 20 минут дақиқа давомида милтиратиб қайнатилади. Сўнгра тайёр таомни косаларга сузиб, бетига кашнич ва кўк пиёз сепилган ҳолда дастурхонга тортилади.


КЎНГИЛ СЕЗГИСИ ИЛМИ | Mohiyat\nКЎНГИЛ СЕЗГИСИ ИЛМИ\n04.10.2020 04.10.2020 Gulandom\t455кўришлар\nФилология фанлари доктори Иброҳим Ҳаққулов «Тасаввуф–руҳ тарбияси. Тасаввуф–ахлоқ ва одоб камолоти учун изчил қайғуриш демак. Тасаввуф–хаёл ва тасаввур кенглиги. У оламдаги жамики тобеликларга иштиёқ билан қарашга ўргатади. Тасаввуфнинг деярли барча мазҳабларида ғамгин ва ғуссакаш инсон «Мен»ининг ботиний фаоллиги акс этади,» деган эди. Бундай пок ва теран лафзларни инсонлар орасида илоҳий тозариш ва маънавий камолот ғолиб бўлишига чин дилдан ишонган инсонларгина ёзиши мумкин. Жалолиддин Румий эса «Инсон буюк бир муъжиза ва унинг ичида ҳамма нарса ёзилган. Бироқ зулмат ва пардалар борки, улар ёзувларни ўқишга имкон бермайди,» деган эди . Ўтган 70 йил давомидаги вақт улкан адабий-фалсафий меросимиз–тасаввуф инжуларини биздан беркитиб келган «зулмат ва парда» бўлди. Миллатимизнинг олди бўлган, катта фикр даҳолари, улкан зиёлиларимиз қатағон қилинди, уларга нисбатан аёвсиз зулм этилди. Олим Муҳаммаджон Имомназаров таъкидича, 1937-39 йиллар қатағонлари ва «социалистик реализм» деб аталган янги пролетар адабиётнинг зўраки жорий қилинган якка ҳокимлиги оқибатида ўзбек адабиёти тарихий илдизларидан узилиб қолди, ўтмиш адабиёти яхши-ёмонга, «прогрессив» ва «реакционга» ажратилди. Бу ҳақда олимларнинг ўзлари ҳам матбуотда мақолалар эълон қилишган. Тадқиқотчилар кейинроқ бўлса ҳам тарихий меросга баҳо беришда аниқлик ва тарихий ҳақиқатга риоя қилишда изчилликка интилишган . XX аср бошларида ҳам улуғ зиёлиларидан бири Абдурауф Фитратнинг «Мирзо Бедил» илмий мақоласи, «Бедил», «Нажот йўли» («Раҳбари нажот») каби инсонни юксак ахлоқий руҳда тарбиялаш маъносида битилган, илоҳий илмлар ва улардан мурод не эканлигидан баҳс қилинадиган мумтоз асарлар яратилган эди. Миллат тарбияси учун катта аҳамиятга эга бу каби асарлар «социалистик ҳаёт гирдобида» маълум вақтгача ўз ўқувчилардан узоқлаштирилди.\nОлим Ҳамидулла Болтабоевнинг ёзишича, А.Фитрат «Бедил» номли илмий мақоласини 1920 йилда «Тонг» журналида (№2) эълон қилдиради. 1923 йилда эса бадеа усулида ёзилган «Бедил (Бир мажлисда)» асари туғилди. Ушбу асарда таъкидланадики: «Ҳар бир нарсага юзадагина ҳукм қилувчи бизлар бунга ҳам юзадагина қараймиз. Унинг (Бедилнинг– Таъкид бизники.–Г.Т.) сўзидаги усталикларига, кучига, ҳукмига, ўйинларига бериламиз… Унинг туб фикрларини эса ҳеч тушунмаймиз ё тушунмоқ истамаймиз» . Ушбу асарда Фитрат Бедил фалсафасининг теран қатламларига ўқувчини саёҳат қилдиради. Инсоннинг яшашдан мақсади фақат еб-ичишдан иборат эмаслигини воқелик билан боғлаб кўрсатади. «Нажот йўли» («Раҳбари нажот») асарида эса Фитрат нажот, илм-маърифат раҳбари деб Қуръоний билимларни кўрсатади. У бу билимларни миллат ва халқ манфаатлари йўлида ривожлантирилишини истайди. Шижоат, карам, жасорат, сабот ва мулойимликни нафсга, нодонлик ва жаҳолатга қарши қўяди.\nСўфиёна маслакнинг ахлоқий-фалсафий ғояларини Фитрат бу асарнинг маъно-мағзига сингдириб юборган. Ўз элининг маърифати учун қаттиқ ёзғириб, жон куйдирган фидойи олим таъкидлайдики, «Аллоҳнинг ягоналигини, улуғлигини илм орқали, ақл ҳукми орқали билмоқ лозим». Шўро даврида тасаввуфий мавзуларга бўлган «эҳтиёткорлик» адабиёт ва фалсафа ривожига, шунингдек, ўткир фикр майдони бўлган матбуотга ҳам ўз таъсирини ўтказмай қолмади. Филология фанлари доктори, профессор Н.Комилов таъкидлашича, биргина улуғ мутафаккир шоир А.Навоийнинг «Хамса» достонлари нашридан 1970 йилларда жами эллик уч боб тушириб қолдирилган. Асардаги «ҳамд» ва «наът»лар тасаввуфий характерда эканлигини ҳисобга олсак, халқимиз жуда катта маънавий хазинадан бебаҳра қолганлигини англаб етамиз. Матбуот-энг аввало, ўтмиш ва бугунни боғловчи кўприкдир, эртанги кун учун даъваткор шиорлар майдонидир.(-Таъкид бизники.-Г.Т). Шўро давридаги илмий мақоланависликнинг умумий бир камчилиги мафкуравий жиҳатдан чегараланганлиги, коммунистик мафкура қолипига солинганлигидадир. Ҳар қандай талқин ўз даври ва аслият ўртасидаги бир кўприк–воситадир.\nМатбуот ўз даври, тафаккур тарзи, эҳтиёж ва талаблари нуқтаи назаридан аслиятни холис талқин этиши зарур. Бошқачароқ айтганда, талқин аслиятга суянган ҳолда барча хом ашёни ўз давридан олади. Шу боис унга даврийликнинг нуқси уриб қолади. Ҳерменевтик қонуниятлар ҳам шуни тасдиқлайдики, бошқа талқинга, аслиятга нисбатан ўша давр тафаккур тарзига мувофиқ келадиган муносабатга эҳтиёж сезилади. Қолаверса, бу тараққиёт, камолот кўрсатгичидир. Агар шўро давридаги йилларга, ундаги тасаввуфий талқинларга муносабат ўзгармаса, янги-янги талқинларга эҳтиёж сезилмаса, бу жамиятдаги фикрий турғунлик нишонаси, ўша жамият, халқнинг эртанги кунига бефарқлиги ҳамдир. Тўғри, тасаввуф адабиётига назар у ёки бу тарзда Е.Э.Бертельс, В.В.Бартольд, Ғ.Ғулом, Ойбек, В.Зоҳидов каби кўплаб тадқиқотчилар томонидан ўша даврларда ҳам ўрганилган, лекин бу рағбат тўқсонинчи йилларнинг бошларидан кенг кўламда давом эттирилди. Мустақилликдан кейин эса бу жараёнга янада кенгроқ йўл очилди. Янги давр, янги эътиқод, дунёқараш, мафкура, ижтимоий онг замонаси бошланди. Тасаввуф таълимотини тадқиқ этишда ўзбек журналистикаси, хусусан матбуот ижтимоий институтларидан бўлмиш тарих, фалсафа, адабиёт, мусиқа, педагогика каби соҳалардаги мавжуд муаммоларни ҳал қилиш учун улкан минбар бўлди. Чунки бу илм тарихий қадрият сифатида ҳар бир соҳанинг теран жабҳаларигача кириб бора оладиган қудрат-публицистик таъсирчанлик билан қуролланган. Бу соҳаларнинг барчасидаги тарихий қадриятларни ҳис қилиш, чуқур ўрганиш салоҳияти айниқса, илмий публицистикада яққол намоён бўлади. Жамиятнинг барча қатламлари учун маънавий озуқа бўла оладиган тасаввуф таълимотининг ўзи нима? У қандай маънони англатади? Унинг илгари сурган ғояси нималарга асосланади? Буни профессор Нажмиддин Комилов шундай шарҳлайди: «Тасаввуф тадрижий тараққиётга эга бир таълимот бўлиб, ислом оламида VIII асрнинг ўрталарида пайдо бўлган. Дастлаб у зоҳидлик ҳаракати кўринишида куртак ёзади. Гап шундаки, ҳазрати Муҳаммад Мустафо (САВ) вафотларидан кейин мусулмонлар жамоаси ичида бўлиниш рўй беради, айниқса, халифа Усмон замонида бойликка ружу қўйиш, қиммабаҳо туҳфалар билан қариндош-уруғлар, яқин дўст-биродарларни сийлаш расм бўлади. Уммавия халифалиги даврига келиб эса, сарой ҳашамлари, дабдабали безаклар, олтин-кумушга берилиш, хазина тўплаш авж олади. Натижада бу диний машғулотлар, ҳудо йўлидаги тоат-ибодат ўрнини дунёвий ишлар, бойликлардан устун қўйган эътиқодли кишиларнинг норозилигига сабаб бўлди. Улар орасида ҳадис тўпловчи муҳаддислар, илгаридан қашшоқ бўлиб, уй-жой, мол-мулкка эътибор қилмаган саҳобалар ҳам бор эди. Буларнинг бир қисми динни ҳимоя қилиб, очиқ курашга отланган бўлса, иккинчи қисми эса қаноат ва зуҳдни асосий мақсад қилиб олиб, сарой аҳли ва сарватдорлар, бойлар ахлоқига қарши норозилик белгиси сифатида таркидунёчилик ғоясини тарғиб этиб, ижтимоий фаолиятдан бутунлай четлашганлар, сурункали тоат-ибодат билан шуғулланганлар…» «Тариқа, – дейди Н.Комилов, – дунёдан кўнгил узган, аммо зоҳидларга ўхшамайдиган, бир назар билан тупроқни кимё этадиган» (Ҳ.Шерозий) зеҳну заковат, ақлу фаросатда тенгсиз, аммо ўзи мутафаккирлар, файласуфлардан ажралиб турадиган, шариат илмини сув қилиб ичган, тоат-ибодатда мустаҳкам, лекин оддий диндорлардан фарқланадиган ажойиб хислатли одамлар тоифаси пайдо бўлган эдики, уларни руҳ кишилари деб атардилар…» Демак, ислом тасаввуфий билими улкан бир фан сифатида шаклланиши жараёнига мавжуд ижтимоий-сиёсий иқлим ҳам таъсир кўрсатган. Тасаввуф таълимоти вужудга келиши учун яна иккита катта асл сабаб бор, деб ўйлаймиз.Биринчиси, тасаввуфга эҳтиёж ижтиҳод сабабли вужудга келган.\nЗеро, ислом динининг манбалари асосан тўрттадир: а) Китоб: б) Суннат: в) Қиёс: г) Ижмоъ.\nБу тўрт манбага «адиллаи шаръиййа» («Шаръий далиллар») дейилади. Ривоят қилинадики, «Жаноб пайғамбаримиз Ислом динини ўргатиш учун асҳобни атрофга юборадилар. Ҳазрати Муозни ҳам валий этиб Яманга тайин этадилар. Ўрталарида шундай бир суҳбат бўлиб ўтади:–Ё Муоз, у ерда нима билан ҳукм ва қазо қиласан? – деб сўрадилар Расули Акрам. –Аллоҳнинг китоби ила ҳукм этаман, – деб жавоб қилади Муоз.–Китобдан тополмасанг нима қиласан?–Расулуллоҳнинг суннати ила амал этаман.–У ердан ҳам тополмасанг-чи?–Ўз раъйим билан ижтиҳод этаман, ё Расулуллоҳ! Муознинг бу жавобидан Расули Акрам ниҳоятда мамнун бўлдилар…» Агар кўнгил уйи пок бўлса, фикр ва қарорлар ҳам тўғри, пок бўлади. Бинобарин, фақат тоза, ғуборсиз дил билангина банда Раббиси билан юзма-юз келиши мумкин. Зеро, тасаввуф илми-кўнгил сезгиси илми ҳамдир. У вужудга келиши билан фиқҳ фани ҳам, фалсафа фани ҳам шакллана борди. Ижтиҳод кўнгил поклиги, ҳушёрлигисиз, сезгисиз мавжуд бўла олмайди. Ижтиҳод ўзлигини топган, Раббисини гўзал суратда таний олган бандаларнигина қўлидан келади. У бандалар тозаланган нафс, ойнадай ярқираган кўнгил билан яшайдилар, уларни «сўфий» деб аташади. Ижтиҳодни дарахтга қиёсласак, ислом фиқҳи ва фалсафаси унинг икки залворли шохи, деб фараз қилсак бўлади. Ижтиҳоднинг ўзи эса Қуръони Карим ва пайғамбаримиз суннатига асосланади, ҳеч қачон уларга тескари ҳукм қилмайди. Сўфийлик мақомига интилиш адабиёт кўринишида ҳам вужудга келди. Энг аввало, адабиёт–дил розидир, инсоний ҳиссиётларнинг бадиий такомиллашган шаклидир. Маълумки, исломда банданинг Раббисига қандай ибодат қилиши энг муҳим масалалардан бири. Тасаввуф ҳам ибодатнинг гўзал шаклидир, у–банданинг Раббисига муҳаббат изҳор қилиш услубларидан бири. У шу боис маълум маънода адабиётга ҳам бадиий безак ва мазмун бағишлади. Агар ошиқ ўз маҳбубига қай даражада чиройли дил рози айта олса, маҳбубнинг жавоби ҳам шунга муносиб бўлади. Бинобарин, Ҳадисларда айтиладики «Рабби гўзалдир, у гўзалликни яҳши кўради». Аллоҳу таоло энг Буюк Севгига лойиқ ягона зотдир, зеро, у энг гўзал дил розини яхши кўради.Бошқача айтганда, Рабби ўз қулларининг такрорланмас, гўзал тарзда сева олишга ва изҳори дил қилишга лойиқ зотдир . Ахир ҳар бир сўфий муҳаббати ўзига хос эмасми?Демакки, тасаввуф таълимотининг шаклланиш сабабларидан яна бири-у банданинг Яратганга муҳаббат изҳор қилиш эҳтиёжи туфайли пайдо бўлган(–Таъкид бизники.Г.Т). Мавлоно Румий шундай дейди: «Улуғ Аллоҳ инсонни илмли ва олим қилиб яратгани учун, инсон ўз борлиғининг устурлобида вақти-вақти билан Тангри тажаллийсини ва беназир гўзаллигини порлоқ бир ҳолда кўради. Бу жамол кўзгусини ҳеч қачон тарк этмайди. Азиз ва жалил бўлган Тангрининг ҳикмат, маърифат ва каромат кийимларини кийдириб қўйган қуллари бордир» . Ана шу қулларнинг ҳикмати тасаввуфни пайдо этди. Хусусан, Ибн Арабийнинг «Фусусил Ҳикам», Абдулла Ансорийнинг «Табақотус Суфия», Фаридиддин Атторнинг «Тазкират-ул авлиё», Абдураҳмон Жомийнинг «Нафаҳот-ул унс», Алишер Навоийнинг «Насойим-ул муҳаббат» каби асарларида бу ҳақида муфассал шарҳлар бор.\nPrevious Previous post: ПРОФЕССОР ВА ТАЛАБА\nNext Next post: МУТОЛААДАН КЕЙИНГИ ҚАЙДЛАРИМ


Украина ИИВ МДҲ қидирув тизимидаги иштирокини тўхтатади\n15:15 / 19.07.2015\nУкраина ички ишлар вазири Арсен Аваков Фейсбукдаги саҳифаси орқали мамлакат МДҲнинг қидирув тизимида иштирок этишидан бош тортишини маълум қилди. Эндиликда, айтилишича, Украина МДҲ давлатларидаги қидирув ишларини Интерпол орқали амалга оширади.\nАваков берган маълумотларга қараганда, Давлатлараро ахборот банки эгаси бўлган Россия ИИВ қидирувдаги украиналик жиноятчилар ҳақида ахборот киритишни тўхтатган. Шу туфайли Украина 2015 йил 24 августдаги ахборот алмашиш бўйича МДҲ давлатлари ИИВлари шартномасидаги иштирокини бир томонлама тўхтатишга қарор қилди.\nУкраина жорий йилнинг январь ойидаёқ ушбу базага қидирувдаги жиноятчилар ҳақида маълумот киритишни тўхтатишга қарор қилган эди.


Ўзбекистон Республикаси раҳбари тиббий марказ қурилишида бўлди\n20 Noyabr 20:29 / Published in Ўзбекистон янгиликлари\nБугун, 20-ноябр куни Ўзбекистон раҳбари аҳолига юқори технологияли шошилинч тиббий ёрдам кўрсатиш учун янги илмий марказ қурилишига ташриф буюрди.\n“Бу ерда кардиожарроҳлик, трансплантология ва қон томир нейрохирургияси бўлимлари учун 75 ўринли янги бино қурилмоқда. Натижада замонавий иш шароитлари яратилади, операцияларнинг частотаси кўпаяди”, – деди давлат раҳбари матбуот хизмати.\nУшбу бўлимлар йилига қўшимча 3 минг беморга юқори технологияли шошилинч тиббий ёрдам кўрсатишга қодир. Ишга кирадиган шифокорлар Австрия, Туркия ва Япониянинг етакчи тиббиёт ва илмий марказларида малака оширдилар.\nБундан ташқари, ҳар йили интервентсион протседуралар бўлимида ўткир коронар синдром ва миянинг қон айланишининг ўткир бузилиши бўйича мингдан ортиқ минимал инвазив диагностика ва терапевтик процедуралар амалга оширилади.\nШунингдек, бинода интенсив терапия бўлими, интенсив терапия ётоқлари, амалиёт хоналари, юқори технологик ускуналар билан жиҳозланган диагностика бўлими бўлади. Янги бино 2021 йилда фойдаланишга топширилади.\nПрезидент филиаллар қурилишини кўздан кечирди. Ушбу муассаса биринчи навбатда илмий марказ эканлигини таъкидлаб, давлат раҳбари малакали хизматлар қамровини кенгайтириш зарурлигини таъкидлади.\nБирламчи тиббий ёрдам билан ўзаро алоқаларни ўрнатиш, чет элдан олимларни таклиф қилиш ва маҳаллий шифокорлар билан фикр алмашишни ташкил этиш бўйича кўрсатма берилди.\nTagged under: ИЛМИЙ, МАРКАЗ, ПРЕЗИДЕНТ, САЁҲАТ, ТИББИЁТ, ҚУРИЛИШ


АМЕРИКА ҚЎШМА ШТАТЛАРИ ҚИШЛОҚ ХЎЖАЛИГИ ёки буғдой етиштиришда етакчи мамлакат — ekolog\nАМЕРИКА ҚЎШМА ШТАТЛАРИ ҚИШЛОҚ ХЎЖАЛИГИ ёки буғдой етиштиришда етакчи мамлакат\nБугунги кунда АҚШ 50 та штатдан иборат бўлиб, уларнинг барчаси тенг ҳуқуқли федерация субъекти ҳисобланади. Ҳар бир штат ўз конституцияси, қонунчилик, ижро ва суд хокмиятига эга. Штатларнинг номлари аксарият ҳолатларда Англия ва Франция қиролларининг ва ҳинд қабилаларнинг номларидан келиб чиққан. Бугунги кунда 320 млн. нафар (2013) аҳолига эга бўлган АҚШ аҳолисини боқиш учун мамлакат қишлоқ хўжалигини ривожлантириш муҳим ўрин тутади. Айтиш жоизки, қишлоқ хўжалиги соҳасида ишлаб чиқарилаётган маҳсулотларнинг ҳажми жиҳатидан АҚШ кўпгина давлатлардан устундир. Соҳа АҚШ аҳолисини озиқ-овқат маҳсулотларини билан таъминлабгина қолмай, кўпгина маҳсулотларни экспортга ҳам чиқаради. Буларнинг сирасига ғалла, мева ва сабзавотлар киради. Қишлоқ хўжалик маҳсулотларини етиштириш штатлар бўйича ихтисослашувини ўз ичига олишини инобатга олсак, етиштиришда фан-техника ютуқларидан самарали фойдаланиш маҳсулдорликнинг ошишига олиб келмоқда.\nҚишлоқ хўжалигининг ривожи- фаровонлик асосидир\nДунёдаги қайси мамлакат иқтисодиётининг ривожига қараманг, аввало аҳоли фаровонлиги мамлакатда етиштирилаётган қишлоқ хўжалиги маҳсулотларининг сифати билан белгиланишини кўрамиз. Бу тамойил АҚШга ҳам хосдир. Мамлакатнинг шарқий қисми асосан текисликдан, ғарбий қисми эса қирлардан иборат бўлганлиги сабабли уларни ҳайдаш ёки яйлов сифатида фойдаланиш қийинчилик тўғдирмайди. АҚШ штаталари асосан мўътадил ва субтропик иқлимларда жойлашиб, қишлоқ хўжалиги соҳасини ривожлантириш учун қулай. Бу ерда буғдой, маккажўхоридан тортиб пахтага, цитрус меваларгача экилишини инобатга оладиган бўлсак, айни пайтда аҳоли етарлича озиқғовқат маҳсулотлари билан таъминланмоқда. Қишлоқ хўжалигининг тарихига назар ташлайдиган бўлсак, 1862 йили АҚШ Конгресси томонидан гомстедлар тўғрисидаги Қонун қабул қилинади. Унга кўра, ҳар бир фуқаро қўриқ ерлардан арзон нархда ер олиб, уни қайта ишлаши мумкин эди. Ўрта ва Узоқ Ғарб ерларининг аксарияти ана шундай «гомстедерлар», томонидан ўзлаштирилган эди. Кейинчалик мазкур хўжаликлар ўрта ва майда фермер хўжаликларга айланиб, улар аҳоли учун зарур қишлоқ хўжалиги маҳсулотлари етиштира бошлашди. Темир йўл қурилиши хўжаликларнинг ривожига асос бўлди. Деҳқончилик ва чорвачилик экстенсив характерга эга бўлиб, ҳосилдорлик кам эди. Қулдорлик бекор қилингач, аввалги қуллар камбағал ижарачм, яъни кропперларга айланиб, улар буткул плантаторларга қарам эдилар. Жанубда пахта етиштирилишини инобатга оладиган бўлсак, кропперлик тизими узоқ вақт Жануб штатларининг мазкур соҳада қолоқлигини белгилаб берди. Бу ердаги ҳолат Иккинчи жаҳон уруши тугагач, ижобий томонга ўзгара бошлади. Бугунги кунда АҚШда қишлоқ хўжалигини ривожида асосий маҳсулотларни кўплаб етиштирадиган йирик фермер хўжаликлари муҳим роль ўйнаб, 1 фоиз фермалар умумий маҳсулотнинг 40 фоизини етказиб беради. Фан-техниканинг ривожи агросаноат мажмуасининг вужудга келишига сабаб бўлиб, у нафақат маҳсулотларни етиштириш, балки уларни қайта ишлаш, сақлаш, ташиш ва сотишни, қишлоқ хўжалиги техникаси, минерал ва кимёвий ўғитларни ишлаб чиқаришни ҳам ўз ичига олади. АҚШда замонавий техника билан жиҳозланган ва компьютерлаштирилган йирик фермаларни аллақачон “фабрика” деб аташади. Масалан, “пахтачилик фабрикаси”, “чорвачилик фабрикаси”, “бройлерлик фабрикаси” ва хоказо. Бу ўз навбатида меҳнат унумдорлигини ошишига олиб келаётир ва айни пайтда қишлоқ хўжалиги соҳасида банд бир киши 50 нафар одамни боқмоқда.\nДеҳқончилик ва чорвачилик –етакчи соҳалар\nАҚШнинг ер фонди (Аляскадан ташқари) 770 млн. гектарни, шундан ҳайдаладиган майдон 20%ни, яйлов ва ўтлоқлар 50%, ўрмон — 15%ни ташкил этади. Бу рақамлар турли штатда турлича бўлиб, биргина Айова штатида 90 фоиз ер майдони ҳайдалади. Сўғориладиган умумий ер майдони 17 млн. гектардир. Айтиш жоизки, Шимолий Америка қишлоқ хўжалиги нафақат аҳолини озиқ-овқат маҳсулотлари, балки мамлакат экспорти ҳажмининг йилдан йилга ўсиб боришини ҳам таъминлайди. Биргина ғалла сотиш бўйича АҚШ дунёда биринчи, Канада эса 2 -ўринда туради. АҚШ ва канадалик фермерлар Шимолий ва Жанубий Америка аҳолисини озиқ-овқат маҳсулоти билан тўлиқ таъминлай олади. Мамлакатда буғдой, жавдар, рапс, маккажўхори, гречиха, арпа етиштирилса, АҚШнинг Калифорния штатида цитрус мевалари, узум, олма, нок, анор нафақат маҳаллий аҳоли, балки европаликлар дастурхонини ҳам безаб туради. Асосий ем экини маккажўхори бўлиб, у 30 млн.гектар майдонга экилади ва гектаридан 55 центнергача ҳосил олинади. Маккажўхори асосан Айова, Иллинойс, Индиана ва унга қўшни штатларда етиштирилади. Бўғдойнинг ҳосилдорлиги ўртача 22 центнер бўлиб, у асосан ёғин кам бўлган ҳудудларда экилади. Умумий буғдой экиладиган майдон ўртача 25-30 млн. гектардир. Фермерлар алмашиниб экиш технологиясини кенг жорий қилганликлари сабабли, соя, арпа, сулидан ҳам юқори ҳосил олишга эришишган. Улардан тайёрланадиган “комбикорм” паррандачилик фабрикалари томонидан тезда сотиб олинади.\nБуғдой ва маккажўхоридан сўнг кейинги ўринда соя туради. Мазкур экин АҚШга ўтган асрнинг 30-йилларида кириб келган. Айни пайтда АҚШ дунёда соянинг 60 фоизини етказиб беради. Чунки соя мойи АҚШда истеъмол қилинадиган ўсимлик ёғининг 65 фоизини қоплайди. Соя асосан маккажўхори экиладиган ҳудудларда етиштирилади.\nПахтачилик АҚШнинг муҳим тармоқларидан бири бўлиб, 19 асрда у экспорт маҳсулотлари ичида биринчи ўринни эгалларди. Аммо фан-техниканинг ривожи, шу билан биргаликда кимёвий толаларнинг яритилиши мазкур пахта экин майдонларининг қисқаришига олиб келди. Бугунги кунда йирик пахта плантациялари Миссисипи дарёси бўйларида, Техас, Калифорния, Аризона штатларида мавжуд. Пахта майдонлари 5 млн. гектардан ортиқ бўлиб, ундан 2,5 млн. тонна пахта толаси ва 6 млн.т. чигит олинади. Пахта мойи соя мойидан сўнг иккинчи ўринда бўлиб, унинг бир қисми экспорт қилинади.\nАппалачи тоғёнбағрларида етиштириладиган тамаки бўйича ҳам АҚШ етакчи. Тамаки кичик фермаларда экилиб, у кўп қўл меҳнатини талаб қилганлиги боис, уни эккан фермерлар маҳсулотларини тамакини қайта ишлайдиган йирик монополияларга сотишади.\nШакар ишлаб чиқариш учун экиладиган шакарқамиш ва қанд лавлаги асосан сўғориладиган ерларда етиштирилади. Шакарқамиш Флорида, Луизианада, Гавайя оролларида кўплаб экилади. Шунга қарамай олинаётган маҳсулот аҳоли эҳтиёжини тўлиқ қондира олмайди ва шакар Пуэрто-Рико, Филиппин ва бошқа мамлакатлардан ҳам олиб келинади.\nАҚШда сўнгги йилларда сабзавот, ем тайёрлаш учун ишлатиладиган қишлоқ хўжалик маҳсулотларини экиш ҳажми ортган. Шу билан биргаликда мазкур мамлакатларда энг кам миқдорда кимёвий ўғитлар ишлатилади. Бу эса, ўз навбатида етиштирилаётган маҳсулотнинг экологик жиҳатидан тозалигини таъминлайди.\nАҚШ қишлоқ хўжалиги чорвачиликнинг яхши ривожланганлиги билан ажралиб туриб, мазкур соҳа ялпи маҳсулотнинг 55 фоизини беради. Бу Шимолий-Шарқда сутчилик яхши ривожланган бўлса, ўрта ҳудудларда йирик шохли мол ва чўчқачилик яхши даромад келтиради. Гўшт учун ўстириладиган чорва моллари асосан ем учун етиштириладиган экин маҳсулотлари жойлашган ҳудудларда кенг тарқалган. Чўчқачилик ҳам асосан маккажўхори етиштириладиган ҳудудларда яхши ривожланган.\nПаррандачилик Иккинчи жаҳон урушидан сўнг йирик соҳага айланди. Бройлер жўжаларнинг 90 фоизи Жоржия, Алабама, Шимолий ва Жанубий Королина штатларида ўстирилади. Чунки бу ернинг иқлими юмшоқ ва илиқ бўлиб, айнан мазкур соҳа юқори механизациялашган ҳисобланади. Сўнгги йилларда аҳоли ўртасида “экологик тоза маҳсулот”га бўлган талабнинг ошиши айнан турли хил кимёвий қўшимчаларсиз озиқлантириладиган жўжаларни боқиш ва паррандачилик маҳсулотларини ишлаб чиқаришни талаб этмоқда. Бундай маҳсулот “экологик тоза” белгиси билан ишлаб чиқарилиб, нархи бир оз қиммат бўлсада, харидоргирдир.\nФермерчилик ривожида коммуникацион технологиялар самараси\nУрбанизациялашув жадал бораётганлигига қарамай, қишлоқ хўжалигида банд одамларнинг сони камаяётгани йўқ. Чунки фермерчилик ҳаракатининг ривожидан ҳукумат манфаатдордир. Улар учун имтиёзли кредитлар ажратилиб, малакаларини ошириш учун мунтазам равишда турли хил семинар ва тренинглар уюштирилади. Ҳар бир фермер бирор бир кооператив ёки уюшма аъзоси бўлиб, улар фермерга маҳсулотини етиштириш, техника билан таъминлаш, сотиш ва ҳуқуқий маслаҳатлар билан яқиндан ёрдам беришади. Техника асосан лизингга олиниб, бир йил ундан фойдаланганч дилерга қайтаришади ва устама ҳақ эвазига янгисини олишади. Бу эса эски техникани ўзида ушламай, ҳосилдорликни оширишга хизмат қилади. Дилер эса мазкур техникани майда фермерларга сотади. Фермерлар етиштирган маҳсулотни сақлашга катта эътибор беришади. Қишлоқ хўжалиги ҳудудларида бундай омборларни ҳар 2-3 километрда кўриш мумкин. Кўпинча фермерлар бир хилдаги экин ёки сабзавот ва мевани етиштиришга ихтисослашишади. Ғаллани фермадан элеваторгача кўп холларда фермернинг ўзи ташийди. Прицепларнинг конструкцияси жуда ҳам қулай бўлиб, 38-40 тоннагача ғалла сиғади ва фермер элеваторга юкни тушириш учун атиги 15 дақиқа сарфлайди, холос.\nСўнгги йилларда ўз фаолиятларида коммуникацион-ахборот технологиялардан фойдаланаётган америкалик фермерларнинг сони тобора ортиб бормоқда. 1997 йилдан бошлаб фермерлар интернетдан бошқарувда самарали фойдаланиб келишмоқда. Аграр секторда электрон савдонинг ривожи фермерларга бир қанча енгилликлар тўғдириб, ўз маҳсулотларини ўртадаги воситачисиз сотиш, дўконлар, супермаркетларга етказиб бериш имкониятини берди. Қишлоқ хўжалиги техникаси ва жиҳозларини харид қилиш асосан электрон савдо орқали амалга оширилмоқда. Электронсавдо тизими орқали фермерлар 2014 йили 287 млн. АҚШ долларига тенг ишлаб чиқарган маҳсулотларини сотишди.Бугунги кунда ахборот технологияларидан фермерлар қишлоқ хўжалиги ва юридик соҳада маслаҳатлар олиш, муаммоларни биргаликда ечиш, бошқа фермерлар билан алоқа ўрнатиш, хорижий ҳамкорлар топиш, банк операцияларини, солиқларни тўлаш ва ҳоказоларни амалга оширишда самарали фойдаланишмоқда.\nФермерларнинг ҳаёти анча фаровон бўлиб, олаётган даромадлари юқорилиги боис бугунги кунда фермерчиликка ёшларнинг қизиқиши ортиб бораётир.\nПахта зараркунандасига ҳайкал\n*2015 йили Алабама штатида пахта қўнғиши экинга оралаб, уч йил ичида бутун плантациялар ҳосилдорликдан маҳрум бўлишди. Бундан таҳликага тушган фермерлардан бири банкир дўстининг маслаҳатига кўра ғўза ўрнига ерёнғоқ экади. Ундан намуна олган бошқа фермерлар ҳам ерёнғоққа ўтишади. Улар инқироздан чиқибгина қолмай, бойиб ҳам кетишади ва бунинг сабабчиси бўлган пахта қўнғизига хайкал қўйишди.\n* Ҳар бир америка фуқароси ўртача бир кунда 410 литр сувни сарф қилади.\n*Монтана штатида чорва сони уч баробар аҳоли сонидан кўпдир.\n* АҚШнинг барча штатларидан энг кўп озиқ-овқат маҳсулотлари Калифорния штатида ишлаб чиқарилади.\n*АҚШда асосий тил инглиз бўлишига қарамай, у давлат тили ҳисобланмайди.\n* Америка Қўшма Штатларининг миллий рамзи Оқбошли бургутдир (Bald Eagle)\n*Миллий гул –атиргулдир.\n* АҚШнинг норасмий номи Колумбия бўлиб, уни 1492 йилда очган Христофор Колумб номи билан аталади.


БУЮК ТИКЛАНИШ ЙЎЛИ (давоми)\nАхлоқи билимидан паст одам – орқага кетаётган одамдир.\nБарча соҳалар юксалиши – маънавиятдан\nИслоҳотлар аввалида мамлакатимизда нафақат моддий фаровонликка, айни пайтда маънавий юксалишга эришиш шарт деб белгиланиши жамият ҳаётида сув билан ҳаводек зарур бўлган барқарорликни таъминламоқда. Чунки “бозор иқтисодиётининг ўзи ҳамма нарсани жой жойига қўяди” деб, нуқул моддий бойлик ортидан қувиш халқимизнинг характерига ҳам, инсонпарварлик билан йўғрилган миллий ғоямизга ҳам тўғри келмас эди. Шу боис ислоҳотларни амалга оширишда маънавият ва иқтисодиёт бир-бирини инкор этмайди, аксинча, бир-бирини қувватлаб, ўзаро таъсирланиб, ривожланиб боради, деган қатъий қоида дастуруламалга айланди. Яратилаётган “Ўзбек мўъжизаси”га куч, миллий жозиба бахш этди.\nДунёнинг энг халқпарвар кишилари миллийлик, маънавиятни асраш ҳақида қайғуриб келишган. Шу ўринда атоқли инглиз олими Жон Леббокнинг «Миллатнинг ҳақиқий шарафи ҳудудининг бепоёнлигида ҳам, ерининг унумдорлигида ҳам, табиатнинг гўзаллигида ҳам эмас, балки халқнинг ғоявий ва ахлоқий баркамоллигига боғлиқ» деган сўзлари ёдга тушади. Ана шундай маърифатпарварлардан бири В.Белинский: "Миллийликсиз инсоният мантиқий мавҳумликка, мазмуни йўқ сўзга, маъноси йўқ товушга айланиб қолади", деган эди.\nКези келганда инсоният маънавиятига дахлдор бир воқеани эслаш ўринли бўлар. 1989 йили БМТ томонидан “Инсоният ўз инсонийлигини сақлаб қола оладими?” (Winning the Human Race? Report of the Independent Comission on international Humanitarian lssues/ London and New Jersey. 1989. –272p.) номли ташвишли илмий-тадқиқот натижаси чоп этилди. Бу китоб устида жаҳоннинг 34 мамлакатидан энг машҳур олимлар ишлашди. Бироқ, ўтган 19 йилда гуманитар муаммолар камаймади, кўпайиб келаверди. Ниҳоят, 2008 йили Ўзбекистон раҳбари ушбу муаммо ечимларини оқибатдан эмас, сабабдан – инсоннинг ўзидан, унинг маънавиятидан излаш кераклигини асослаб берди. Президентимиз давлат раҳбарлари орасида биринчилардан бўлиб, "маънавият" тушунчасини илмий, сиёсий истеъмолга киритди. Шу сабабли “Юксак маънавият – енгилмас куч” китоби жаҳоннинг ўнлаб тилларига таржима қилинди, қилинаётир. Бу – одамдаги инсонийликни, она сути, ота ўгити билан сингган миллийликни сақлаш, бойитиш ташаббусининг дунёдаги эътирофини тасдиқламоқда.\nПрезидентимиз томонидан ислоҳотлар комплексида маънавий ислоҳотнинг етакчи роли методологик асослаб берилди. Миллатни юксак маънавиятли қилиш - давлат сиёсатининг устувор йўналишига айланди. Зеро: "Моддий ислоҳотлар, иқтисодий ислоҳотлар — ўз йўлига. Уларни ҳал қилиш мумкин. Халқнинг таъминотини ҳам амаллаб туриш мумкин, аммо маънавий ислоҳотлар — қуллик, мутелик исканжасидан озод бўлиш, қаддини баланд тутиш, ота-боболаримизнинг удумларини тиклаб, уларга ворис бўлиш — бундан оғирроқ ва бундан шарафлироқ вазифа йўқ, бу дунёда". Зеро оламнинг яралишидан мақсад ҳам инсон. Демак, инсон омили кучайтирилиши керак.\nАвтомобилсозлик ҳам, ғаллачилик ҳам, қурилиш, санъату сагноат, соғлиқни сақлаш, банк иши - ҳаммаси инсон омилидан бошланади. Инсонда тугайди. Яъни тадбиркор, қурувчи, фермер, банкир, ишчининг “Мен нима учун ишлашим керак? Қандай ишлашим керак?” деган саволларга жавоби ва амали ё таназзулни ё тараққийни белгилайди. Ишлаётган одамнинг “пул топиш”дан бир баҳя юқорида турувчи мотиви, яъни маънавий мотиви бўлса, иқтисод ҳам, сиёсат ҳам, қишлоқ хўжалиги, саноат, мудофаа, қурилиш ҳам шунча тез ривожланади. Чунки: "Барчамиз яхши англаб олишимиз керакки, ҳаётимизнинг бошқа соҳаларидаги аҳвол, амалга оширилаётган ислоҳотларимизнинг самарадорлиги, аввало халқ маънавиятининг тикланиши, тарихий меросимизнинг кенг ўрганилиши, анъаналаримизнинг сақланиши, маданият ва санъат, фан ва таълим ривожи билан узвий боғлиқдир". Бундан маънавият – маънавият учун эмас, инсон фаровонлигига қаратилган ислоҳотлар самарадорлиги учун, деган ҳақиқат ошкор эмасми?\nМиллий тикланиш – тўхтамай, узлуксиз кўтарилиш, ривожланиш демак. Бунда бир эмас, бир неча авлодлар иштирок этади. Тикланишнинг бардавомлиги учун бизлардан озод ва обод Ватанни қабул қилиб оладиган авлодлар қандай бўлишлари керак? Бу саволга Президентимизнинг халқимизда машҳур бўлиб кетган “Фарзандларимиз биздан кўра, кучли, билимли, доно ва албатта бахтли бўлишлари шарт!” деган шиорлари жавоб. Марра жуда, жуда баланд қўйилди. Натижалари ҳар биримизни қувонтирмоқда. Ушбу талаб а б а д и й миллий шиоримиз бўлиб қолиши керак. Бунинг учун ҳар бир ота-она “Фарзандим мендан кўра, кучли, билимли, доно ва албатта бахтли бўлиши шарт!” деб ният қилсин. Ўз фарзандини ана шу юксак маррага етказиш учун ҳар кунлик амалий тарбияга киришсин. Ана шунда ҳар бир оилани, ҳар бир Ўзбекистон фарзандини ушбу буюк маррада кўрамиз.\nМиллий тикланишимизда ёшларимизнинг ҳозирги замон фани, техника ва технологияси ютуқларини чуқур ўзлаштиришлари ҳал қилувчи омил. Юксак ривожланган мамлакатлар тажрибалари қайси мамлакат ёшлари замонавий фан, техника ва технология ютуқларини қанчалик мукаммал эгалласа, мамлакат тараққиётига қўшадиган ҳиссалари шунчалик кўп бўлишини тасдиқлаб турибди.\nКўпмиллатлиликни, мультикультурализмни айрим давлатларда муаммо, хавф деб аюҳаннос солишмоқда. Бизда эса миллатлараро тотувлик миллий мафкурамизнинг асосий ғояларидан бири. “Миллий ғоя – бизнинг ғоя” деган ибора республикамизда тинч фаровон яшаётган барча халқ ва элатларнинг тилида, дилида, аҳиллигида намоён. Республиканинг миллий-маданий ранг-баранглиги маънавий қайта тикланиш, янгиланиш омили бўлиб хизмат қилмоқда.\nМиллий тикланишимиз мухолифлари\n•\tКўплаб бузғунчи ғояларнинг асосий таъсир объекти ёш мустақил мамлакатлар бўлиб қолмоқда. Мақсадлари аён ўз мавқеини ўзга минтақаларда мустаҳкамлаб, минтақаларни ўз таъсири остига олиш, ёш, суверен давлатларни ўз манфаати доирасига киритиш, уларнинг мустақиллигини заифлаштириш. Шу туфайли “Минтақада шаклланган ижтимоий-иқтисодий, маданий-маърифий алоқаларни издан чиқариш дўст ва биродар давлат, халқ ва миллатлар ўртасига низо солиш, кескинлик ўчоқларни келтириб чиқариш учун турли ғоявий, диний ва мафкуравий воситалар ишга солинмоқда”.\n•\tДиний экстремизм “демократия миллий қадриятларга ва маънавиятга зид, халқ ҳокимиятчилиги маънавий қадриятларнинг йўқолишига олиб келади, деб, демократик ислоҳотлар йўлига тўсиқ қўйишга уринмоқда.\n•\tКоммунистик мафкура ва ахлоқ нормаларидан воз кечилганидан сўнг жамиятда пайдо бўлган ғоявий бўшлиқдан фойдаланиб, четдан биз учун мутлақо ёт бўлган, маънавий ва ахлоқий тубанлик иллатларини ўз ичига олган “оммавий маданият” ёпирилиб кириб келишга ҳаракат қилаётир.\n•\tЁт мафкуралар, уларга ёлланган “қалам акулалари” аҳоли, ёшларимизни меҳнат, ўқишдан чалғитиб, ўйинларга, кўнгил очишга, истеъмолчиликка йўналтириб, ўзларига ўхшашга чорлаётир. Бебаҳо миллий қадриятларимиз ўрнига ўйлаб топган қадриятларини киритиш, мустақиллик ғояларини қоралаш, миллийликка секин аста путур етказиш, авлодларни аждодларга гиж гижлашга интилмоқда.\n•\t“Қийналиб, стресслар билан топиладиган кўп даромаддан кўра кам зўриқиб эришиладиган ҳаловат яхши. Кел бизнинг сафларимизга, деб чорламоқда ёшларимизни замонавий “таркидунёчилар” - дауншифтерлар жамиятлари.\n•\tАйрим секталар ёшларимизга: ҳарбий хизматга борма, бурчларингдан қутул, қўй, кел бизнинг сафларга, биз билан бирга бўл” деб имлаётир.\n•\tКиберлудомания(гемблинг) болалар ва ўсмирлар орасида ўйинбозликка жалб қилиб, уларни ҳаётдан, меҳнатдан, ўқиш, спортдан ажратиб олиб, қалбларига “бир лаҳзалик омад” васвасасини солаётир. Бу муаммо интернет on-line тизимида ҳам авж олаётир.\n•\t“Ватан”, “миллат”, “миллий давлатчилик” тушунчалари эскирди. Дунёда бир тилли битта давлат, битта ҳукумат тузамиз, Ватанингни қўй, дунё фуқароси бўл”, деб аврамоқда космополитизм.\n•\tЭгоцентризм мафкураси “Замонавий бўлсанг – ўзингни ўйла”, деб ёшларимизда биз шакллантираётган мафкуравий иммунитетни - тўсиқни олиб ташлашга ҳаракат қилишмоқда.\n•\t“Ҳаёт бу – роҳат, фароғат. Қўй, ўзингни қийнамагин. Лаззатлан. Ҳамма, ҳамма нарсалар сенинг ҳузур ҳаловатингга хизмат қилиши керак”, демоқда ёшларимизга гедонизм.\n•\tЭскапизм “Одамлар орасида яшаш – ғурбатнинг ўзи. Ватаним деб бошингни оғритма. Ўз хаёлларинг билан яша”, деб биз сингдираётган дахлдорликни ювиб юборишга интилаётир.\n•\tАйрим “нодавлат ташкилотлар” ўзларича дунё харитасини турли рангларга бўяб, бичиб, “демократия тақчил” мамлакатлар рўйхатларини тузиб олишган.\nЭнг ёмони бу бузғунчи ғоялар тўдаси чиройли, ёқимли сўзлардан фойдаланади. Чиройли кулиб, маҳлиё қилишади. Уларнинг ҳар бир чиройли сўз, ғамзалари ёшлар қулоғи, кўзларига ташланаётган қармоқ. Халқимиз, ёшларимиз чиройли сўзловчи ҳеч бир “авлиё”га маҳлиё бўлмайдилар. Ўзларини, Ватанини, халқи, маҳалласи, ота-онаси, ука-синглисини улардан асрай оладилар.\nХуллас, ўйлаб қарасак, ўтган 20 йил бир қўлимиз бунёдкор меҳнатда, иккинчиси мустақиллик ҳимоясида бўлибди. Агар ёвуз кучлар бизни яратувчилик меҳнатидан чалғитмаганида, ютуқларимиз бундан-да юксак бўлар эди.\nБизни тиклаган шиорлар\nЖамият тан олган ҳақиқатлари билан яшайди.\nТелевидениеда, автобус, таксида, газетаю интернетда бир фикрни кўп эшитавериб, қулоғимиз “пишиб” қолди. Бу – “Ўзбекистон, унинг пойтахти, шаҳру қишлоқлари таниб бўлмайдиган даражада тез ўзгариб бораётир”, деган фикр. Бундан баъзан “Шундай. Тўғри. Яна қандай бўлиши мумкин?”, дегандай ажабланиб ҳам қўямиз. Нега бундай тикланиш, ўзгариш кўп ва тез?\nОдамни – фикр, оламни – иш ўзгартиради. Демак, Ўзбекистонни – иш, халқимизни – Бош миллий ғоямиз: озод ва обод Ватан, эркин ва фаровон жамият қуриш нияти ўзгартирди. Бу ният, азму шижоатни Президентимиз Ислом Каримов кўтарган ғоя, фикрлар берди. Улар миллатимизнинг шўролар музлатган фахр, ифтихор туйғуларини иситиб, уйғотди. Бизларни бирлаштирди. Миллий ғоямизга, ундан амалий ишларимизга кўчиб, улуғ ғоявий вазифаларни бажармоқда. Миллатимизнинг кечаси, бугуни, эртасини кўрсатиб:\n•\tватанга чексиз муҳаббат садоқат бонги бўлиб янграмоқда: Ўзбекистон – келажаги буюк давлат! Шу азиз ватан барчамизники! Биздан озод ва обод ватан қолсин! Ватан саждагоҳ каби муқаддас. Ўзбекистон – улкан имкониятлар мамлакати! Ватан туйғуси ҳар нарсадан устун! Ватаним менга нима берди, деб эмас, мен ватанимга нима бера олдим, деб яшаш керак! Элни Ватан манфаати бирлаштиради. Халқ фаровонлиги - фаолиятимиз мезони. Биз ҳеч кимдан кам бўлмаганмиз, ҳеч кимдан кам бўлмаймиз ҳам! Ватан ободлиги кўнгил ободлигидан бошланади. Бу муқаддас Ватанда азиздир инсон! Ўзбек халқи ҳеч қачон, ҳеч кимга қарам бўлмайди!\n•\tБизни дахлдорликка, ҳаракатга чорламоқда: Мустақиллик – улкан масъулият! Янгича фикрлаш ва ишлаш – давр талаби! Озод бўлсанг - озод бўл, эркин бўлсанг - эркин бўл, мустақил бўлсанг – ҳақиқий мустақил бўл! Янги уй қурмай туриб, эскисини бузманг. Савоб ишни ҳар ким қилиши керак, Савоб ишни ҳар куни қилиши керак! Биз келажагимизни ўз қўлимиз билан қурамиз! Биз қуриш, яратиш йўлидан бораверамиз! Келажакни жасоратли одамлар қуради! Мардлар қўриқлайди Ватанни! Юксак малакали мутахассислар – тараққиёт омили!\n•\tУлардан юксак маънавият уфуриб туради: Оллоҳ қалбимизда, юрагимизда. Миллат қудрати - ҳамжиҳатликда. Огоҳлик – давр талаби. Жамиятимиз мафкураси халқни - халқ, миллатни - миллат қилишга хизмат этсин. Халқимиз бор экан, Амир Темур номи барҳаётдир. Тарихий хотирасиз келажак йўқ. Юксак маънавият - келажак пойдевори. Юксак маънавиятсиз келажак йўқ. Юксак маънавият – енгилмас куч. Ўзбекистон халқи ўз йўлидан қайтмайди.\n•\tБарча соҳаларда ислоҳотларга йўл очиб бораётир: Ислоҳот —ислоҳот учун эмас, аввало инсон учун, унинг фаровон ҳаёти учун! Демократия - бош йўлимиз. Юксак малакали мутахассислар - тараққиёт омили. Ислоҳотлар мезони - одамлар ҳаётидаги ўзгаришдир. Деҳқончилик тараққиёти - фаровонлик манбаи. Тадбиркорлик - иқтисодиёт келажаги. Оила фаровонлиги - миллат фаровонлиги. Фан Ватан равнақига хизмат қилсин. Адолат ҳар ишда ҳамроҳимиз ва дастуримиз бўлсин. Ҳеч бир нарса мамлакатни спорт каби тезда дунёга машҳур қила олмайди. Адабиётга эътибор – маънавиятга эътибор! Тинчлик учун курашмоқ керак. Давлат хусусий мулкдор ҳуқуқларининг ҳимоячисидир.\nБу ғоялар миллий тикланишимизнинг энг қийин йиллари синовидан ўтди. Халқимизни асради, унга куч, мадад берди. Демак, уларга садоқат бундан кейин ҳам миллатимизни асрлардан асрларга беталофат, соғ-омон ва фаровон элтаверади.\n1991 йилдаги Ўзбекистон билан 2011 йилдаги Ўзбекистонни қандай қиёсласа бўлади? Нималарга ўхшатса бўлади?\n•\tГувала уйлар билан – кўзларимизни қувонтираётган янги уй жойларга.\n•\tҚадди эгик, ўтирган одам билан – тик, мағрур юриб кетаётган одамга.\n•\tБемор билан – соғлом одамга.\n•\t14 киши танийдиган одам билан – жаҳонга машҳур одамга.\nАгар йигирма йиллик миллий тикланишимизни тасвирлаш учун атига 5 10та мисол бўлганида, уларни шарҳлаш, тушунтириш осон бўларди. Яхшиликлар, янгиликлар, бунёдкорлик беҳисоб бўлса, бу мушкул бўлар экан. Сиз эришган натижаларимиз тарғиботида бундан ҳам яхши қиёслар топасиз. Шундай эмасми?\n Миллий истиқлол ғояси: асосий тушунча ва тамойиллар. Ўқув қўлланмаси. – Т., 2000, 26-б.\nКиритилди: 2020-05-28 16:54:14; Ўқилди: 2372 марта;


Қорақалпоғистон прокурорларидан аҳоли розими? - Huquq.uz\nҚорақалпоғистон прокурорларидан аҳоли розими?\n14:08 - 07.01.2021\nБугунги кунда прокуратура органлари инсон ва унинг қонуний манфаатларини ҳимоя қилувчи, ҳуқуқ ва эркинликларни таъминловчи органга айланди. Бунинг натижасида кўп миллатли халқимизнинг прокуратура органларига ишончи мустаҳкамланди.\nҚорақалпоғистон Республикаси прокуратураси органлари томонидан қатор ижобий ишлар амалга оширилди. 2020 йилнинг 11 ойи давомида республикада 1184 та текшириш ўтказилиб, уларнинг натижаси бўйича 2183 та ҳужжатга нисбатан протест, 656 та тақдимнома киритилди. Прокурорларнинг қарор ва тақдимномаларига асосан 1750 киши интизомий ва маъмурий жавобгарликка тортилди, 106 та ҳолат юзасидан жиноят иши қўзғатилди. Натижада 6324 нафар фуқаронинг бузилган ҳуқуқлари тикланишига эришилди.\nЎрганишлар натижасида оғир шароитда яшаётган 1385 нафар хотин-қизнинг рўйхати тузилиб, шундан 638 нафарига моддий, 351 нафарига тиббий ёрдам кўрсатилди. Ёрдамга муҳтож 650 нафар аёлнинг бандлиги таъминланиб, 300 дан зиёд ногирон хотин-қизнинг муҳтожлик даражаси аниқланди.\nПрокурорларнинг саъй-ҳаракати билан хотин-қизлар ҳаётидаги айрим муаммолар ўз ечимини топмоқда. Масалан, Нукус тумани прокурорининг ёрдами билан Бақаншақли овулида яшовчи З.Бекмановага ҳашар йўли билан янги уй қуриб берилди. Аёл ва унинг оиласи бу ғамхўрликдан миннатдор. Тўрткўл туманидаги Ўзбекистон овулда яшовчи иккинчи гуруҳ ногиронига ҳам шундай ёрдам кўрсатилди.\nБундан ташқари, Тахтакўпир туманида тадбиркорлик қилиш истагини билдирган Д.Абибуллаев ва Г.Муратовага туман прокурорининг ёрдами билан сартарошхона ва гўзаллик салони ташкил этиш учун ер ажратилди. Энди шу инсонларнинг муқим даромади бор, оилалари моддий қийинчиликка тушмайди. Хулоса шуки, 2020 йил барча учун оғир йил бўлди. Халқимизнинг аҳиллиги туфайли ана шу синовларни енгиб ўтмоқдамиз. Янги йилда ўтган йилдаги аччиқ сабоқлардан хулоса чиқарсак, халқимиз ҳаёти янада яхшиланаверади.


Буюк Британияда европаликлар камаймоқда - Hidoyat.uz\nАсосий саҳифа Янгиликлар Дунё янгиликлари Буюк Британияда европаликлар камаймоқда\nЕвроиттифоқнинг икки юз минг фуқароси Буюк Британияни тарк этди.\n“ТАСС” бу ҳақда Бирлашган Қироллик Миллий статистика хизматининг 2020 йилги ҳисоботида қайд этилган маълумотлар асосида хабар бермоқда.\n“Буюк Британиядаги европаликлар сони 3,7 миллиондан 3,5 миллионга камайди”, дейилади маълумотда.\nҚиролликдаги европаликларнинг камайишига пандемия ва Буюк Британиянинг Евроиттифоқ таркибидан чиққани сабаб қилиб кўрсатилмоқда.\nТаъкидланишича, бу ҳолатлар мамлакатдан кетувчиларнинг кўпайишига ва айни пайтда унга келувчилар камайишига ҳам сабаб бўлган.


Created on 09 February 2014\tHits: 32201\nДиний экстремизм ва терроризм маънавий таҳдидларнинг бир тури бўлиб, улар ўзлари мансуб бўлган диний конфессия вакилларини радикал ҳаракатларга чорловчи, мамлакатдаги тинчлик ва осойишталикни издан чиқаришга интилувчи, мавжуд конституцион тузумни ағдариб ташлашга даъват этувчи тажоввузкор сиёсий фаолиятдир.\nМаълумотларга кўра, ҳозир дунёда 500га яқин террорчи ташкилотлари мавжуд бўлиб, уларнинг 80 % ислом ниқоби остида фаолият юритади. Улар қаторига «ал-Қоида», «Мусулмон-биродарлар», «Ҳизбут-таҳрир», «ал-Жиҳод ал-Исломий», «ат-Такфир вал-Ҳижра» (Миср), «Абу Сайёф» (Филиппин), «Озод Ачех», «Лашкари жиҳод» (Индонезия), «Қуролли исломий ҳаракат» (Жазоир), ваҳҳобийлар, АБу Нидал гуруҳи, Қуролли ислом гуруҳи, АУМ Синрикё, Басклар ва озодлик ватани, Ал-Жамоа ал-исломия, ҲАМАС Мусулмон биродарлари, Ҳаракат ал-мужоҳидийн, Ҳизбуллоҳ, «17 ноябрь Инқилобий ташкилоти», «Инқилобий халқ-озодлик фронти/партияси» («Del Sol» номи билан маълум), «Инқилобий халқ кураши», «Сендеро Люминосо» («Ёруғ йўл», шунингдек «Партизанлар-халқ армияси»), «Тупак Амару инқилобий ҳаракати», «Ўзбекистон Ислом ҳаракати», «Ўзини мудофаа қилиш бирлашган кучлари» каби ташкилотларни киритиш мумкин.\nБу ташкилотлар Марказий Осиёда минтақа халқлари учун анъанавий бўлган ҳанафий мазхаби ва мотуридия ақидасини рад этиб, мусулмонларга сиёсийлаштирилган ғояларни сингдиришга уринмоқда. Улар «мавжуд муаммолар мусулмон жамоалари исломий тусини йўқотгани сабабли мавжуд, уларнинг назарида «кофир» ҳисобланган ҳукуматларни ағдариб ташлаш лозим», каби сохта диний шиорлардан фойдаланиб сиёсий ҳокимиятга интилмоқда.\nМасалан, Марказий Осиёда турли қиёфаларга кириб яширин фаолият олиб борган “Ҳизбут-таҳрир” диний экстремистик партиясининг мақсадларидан бири, Фарғона водийсидаги Ўзбекистон ва Қирғизистоннинг вилоятларини бирлаштириб ҳалифалик тузумига асосланган диний-теократик давлат тузиш бўлган. Ва улар бу мақсад йўлида бир қатор террористик фаолиятни амалга оширишди.\nДиний экстремистик ташкилотларнинг асосий фаолият услублари сифатида экстремистик руҳдаги, шу жумладан, «жиҳод», «шаҳидлик» ғоялари тарғиб қилинган адабиёт, видео ва аудио тасмаларни тарқатиш, яширин гуруҳлар тузиш ва унинг аъзоларини махсус (радикал диний ташвиқот юритиш, қўпорувчилик ва ҳ.к.) тайёргарликдан ўтказиш, ўз тарафдорларини давлат структураларига киритишга уриниш, яширин «ҳужраларда» ўқиётганларга мутаассиб тушунчаларни сингдириш, аёллардан иборат ячейкаларни кучайтириш, ижтимоий-сиёсий ҳолатни мунтазам равишда қоралаш, расмий диний идора вакилларини обрўсизлантириш, ҳамда бевосита террористик акциялар ўтказишни кўрсатиш мумкин.\nАҚШ Давлат департаментининг маълумотларига кўра, 2006 йили жаҳонда 14338 (2005 йили - 11153) террочилик ҳаракатлари амалга оширилган бўлиб, улар оқибатида 20498 одам ҳалок бўлган (2005 йили14618 та). Қўпорувчиликлар оқибатида 1800 нафар ёш бола ҳаётдан кўз юмган ёки ярадор бўлган. Террорчилик ҳаракатларининг 45% Ироқда, яна шунча фойиз ҳаракат Миср ва бошқа араб давлатларида амалга оширилган. Террорчилар 2006 йили 350 та масжидни вайрон қилишган. 6630 марта одам ўғирланган. Яқин Шарқ мамлакатларидаги бугунги сиёсий ҳолатни ўзингиз кўриб турибсиз.\nБМТ маълумотларига кўра, 2009 йили Афғонистонда ҳар ой 566 (2006 йили – 425) террористик ҳатти-харакат содир этилган бўлиб, оқибатда 8000дан зиёд одам ҳаётдан кўз юмган. 160 та террорчилик ҳаракати (2008 йили – 123 та) ўз-ўзини портлатиш учули билан амалга оширилган, яна 68 та шу каби қўпорувчликнинг олди олинган. Афғонистон маориф вазири Муҳаммад Ханифнинг маълумотларига кўра, 2008 йили толибонлар мамлакатда 98 мактабни ёқиб юборишган ва 147 ўқитувчи ва ўқувчиларни ўлдиришган. Юз минглаб ўқувчи болалар мактабга боришга қўрқиб ўқишга бормай қўйган.\nМарказий Осиё минтақасида ҳозирги кунда фаолияти кузатилаётган диний экстремистик гуруҳлар қаторига «Ўзбекистон/Туркистон ислом ҳаракати» (ЎИҲ), «Ислом жиҳоди гуруҳи», «Ҳизбут таҳрир», «Акромийлар», «Нурчилар» ва «Таблиғчилар» киради. Бу ташкилотлар юртимизда кўплаб жиноий ҳаракатларни содир қилишди. Уларнинг фаолияти қонли тўқнашувларга, бегуноҳ фуқароларимизнинг нобуд бўлишига олиб борди. “Акромийлар” ҳаракатининг 2005 йил 12 майда Андижонда содир қилган қўпорувчилик ҳаракатлари бутун республикамизни ва дунёни ларзага солди. Уларнинг барчаси юртимизда конституцион тузумни ағдариб ташлаш мақсадида содир этилган.\n1.«Ўзбекистон ислом ҳаракати» гуруҳи 1996 йили ташкил топган. Унинг таркибига 1992-93 йили фаолиятига барҳам берилган қатор диний-экстремистик гуруҳларнинг фаоллари кирган. Гуруҳнинг ҳаракат дастури қурол кучи билан Марказий Осиёда «Буюк Ислом халифалигини» тиклаш, мазкур жараёнга Кавказ ва Россия Федерациясининг Волгабўйи республикаларини жалб қилишни назарда тутади. Ўзбекистондаги ички сиёсий вазиятни ишдан чиқариш учун восита сифатида қўпорувчилик, террорчилик ҳаракатлари амалга ошириш ва турли иғво тарқатишдан фойдаланади. Гуруҳга Тоҳир Юлдашев етакчилик қилиб келган, ҳозир унинг куёви Усмон Одил. Мазкур гуруҳ «ал-Қоида» ва «Толибон ҳаракати» каби террорчи ташкилотлар билан яқин алоқага эга.\n«Ўзбекистон ислом ҳаракати» гуруҳи жангарилари 1999 йили Тошкент шаҳри ва вилоятида, 2000 йили Тошкент ва Сурхондарё вилоятларида, 2004 йили Тошкент ва Бухорода, 2005 йили Андижонда, шунингдек, 1999, 2000 ва 2006 йиллари қўшни Қирғизистон ҳудудида, 2006 йили Тожикистон ҳудудида террорчилик ҳаракатлари амалга оширишда иштирок этган.\n2.«Нурчилар» – Туркияда вужудга келган диний-миллий ҳаракат бўлиб, асосчиси диний уламо Саид Нурсий (1873-1960) ҳисобланади. «Нурчилар» ҳаракати 1945 йилдан ташкилот сифатида шаклланган бўлиб, унинг мафкурасини Саид Нурсийнинг (тахаллуси «Бадиуззамон» - замон байроғи) «Рисолаи-нур» умумий номи билан тўпланган диний-маънавий мазмундаги асарлари ва Қуръоннинг баъзи оятларига бағишланган тафсирлари ташкил этади. С.Нурсийнинг издошлари аъанавий исломга зид равишда етакчиларининг асарларини Аллоҳ назр қилган деб ҳисоблашади.\n«Нурчилар»нинг асосий концепцияси қуйидагилардан иборат:\n- ислом давлат дини деб эълон қилиниши ҳамда Қуръон Конституциянинг асоси бўлиши керак;\n- дунёвий ҳукумат фақат ижро ва муҳофаза функциясига билан чегараланши лозим;\n- ҳукуматниннг фаолиятини махсус диний уламолар кенгаши назорат қилиши лозим;\n- давлат мусулмон дунёсининг таркибий қисмига айланиши ва христиан дунёси билан алоқаларини қатъий чегаралаши шарт.\n1969 йили «Нурчилар» ташкилоти раҳбариятига келган Фатхулла Гюлен (1938 й.) мазкур ҳаракатнинг фаолиятини кенгайтириб юборди. У ташкилотнинг асосий мақсади ҳақида фикр билдирганда: «Бизнинг вазифамиз исломий дунёқарашни шакллантириш, шунда мамлакатни ҳеч қандай жиҳодсиз қўлга оламиз», деган. Маълумотларга кўра, «Нурчилар» 50 млрд. АҚШ доллари миқдорида капиталга, шу жумладан, «Заман» медиа-холдинги, 500 дан зиёд фирма, 88 вақф, 80 дан ортиқ жамғарма, 500 дан зиёд компания, шунингдек, 35 мамлакатда 8 та университет ва 230 дан зиёд лицей фаолиятини ташкил этган. Туркияда «Нурчилар» томонидан 20 мингдан зиёд диний мактаб ташкил этилган. Ташкилот раҳбари Фатҳулла Гюлен 2000 йили унган нисбатан дунёвий давлатни шариатга асосланган «бутунжаҳон туркий иттифоқ»га айлантиришга қаратилган фаолиятда айбланиб жиной иш очилгандан сўнг АҚШга қочиб кетган\nЎзбекистонда «Нурчилар» жамоаларининг тузилиши Туркияда ўқиш даврида таъсир ўтказилган ёшлар ва баъзи турк лицей ўқитувчиларининг фаолияти оқибатида юзага келган. Дастлабки жамоалар Термиз ва Денов шаҳарларида бўлган. Ташкилотнинг стратегияси узоқ даврга мўлжалланган бўлиб, аста-секинлик билан ёшларни исломийлаштириш ва пантуркизм ғояларини сингдириш, ўз вакилларини раҳбар лавозимларга ўтказишни таъминлаш орқали «Нурчилар» жамоасига мойил шахсларни ҳокимият тепасига чиқаришга асосланган. Норасмий диний ўқишни ташкил этиш учун хуфия хонадонлар сотиб олинган. 2010-2011 йиллари Самарқанд вилоятида ва Тошкент шаҳрида давлат идораларига суқилиб кирган «Нурчилар» жамоаси аъзолари қўлга олинди.\n3.«Таблиғчилар» салафий ислом мафкурасини ташвиқот қилиш ва унинг тарафдорларини кўпайтириш орқали исломнинг таъсирини бутун дунёга ёйишни мақсад қилади. Маркази Бангладешнинг пойтахти Дакка шаҳридаги «Кокраил» масжидида жойлашган. Йирик филиаллари Покистон, Ҳиндистон, Миср, Саудия Арабистони, Бирлашган Араб Амирликлари каби мамлакатларга жойлашган. «Таблиғчилар» ҳар йили 40 кун мобайнида уйма-уй юриб ташвиқот ишларини амалга оширади. Улар исломнинг террорчи гуруҳлар эътироф қиладиган ваҳҳобий-салафий йўналишидаги, жиҳодчиларнинг мафкурасидан деряли фарқ қилмайдиган кўринишини тарғиб қилади.\nМаҳаллий экспертларнинг маълумотларига кўра, Қирғизистонда «ҳизбийлар» сони 10 минг кишини (шу жумладан, 2000 та аёллар), Қозоғистоннинг республикамиз билан чегарадош Жанубий Қозоғистон областида 2 минг кишини ташкил этади. Шунингдек, Қирғизистонда ҳозир 80 га яқин таблиғ жамоалари фаолият юритади. 2006 йили биргина Қозоғистонда «ҳизбчи»лардан 25 мингта варақа ва 700 дан зиёд адабиёт мусодара қилинган. 2007-2008 йили Тожикистонда «Ҳизбут тахрир» ташкилотининг 22 етакчиси қўлга олиниб, 14 та жиноий иш қўзғалган.\n4. «Акромийлар» асосчиси –Акром Йўлдошев (1963 йили Андижон шаҳрида туғилган) «жиҳодчилар»нинг ғоявий раҳнамоси Абдували Мирзаев шогирдларидан бўлиб, 1990-йилларда «Ҳизбут таҳрир»нинг маҳаллий раҳбаридан сабоқ олган. «Акромийлар»нинг асл ғояси – исломий бошқарув шаклидаги давлатни барпо этиш ҳисобланиб, бунинг учун босқичма-босқич ҳаракат қилиш, аввал Фарғона водийсида халифалик тузуми барпо этиш ва кейинчалик уни минтақанинг бошқа ҳудудларига ёйиш мақсад қилинган. «Акромийлар» «воситалар» (корхона, дўкон ва ҳ.к.) ва ташкилот аъзолари ойлик даромадининг 20 фоизига тенг бадали ҳисобига жамғарма («бойтулмол») ташкил этган. Жамғарманинг асосий қисми «биродарлар» сафини кенгайтиришга сарфланган. Ушбу ташкилотнинг террорчилик моҳият-мазмуни 2005 йилнинг май ойида Андижонда рўй берган воқеаларида тўла фош бўлди.\nҚайд этилган фактлар чегарадош ҳудудларда ҳушёрликни янада оширишни ҳамда чегара ҳудудида яшовчи аҳоли ичида ёт ғояларнинг олдини олишга қаратилган ишларнинг таъсирчанлигини ошириш талаб этилади. Масалан, бундай ташкилотларга мансуб шахслар Самарқанд вилоятида ҳам кузатилмоқда. 2012 йил 9 феврал куни Самарқанд шаҳар Ташлоқ кўчасида яшовчи уй бекаси, 5 фарзанди бор, миллати ўзбек, маълумоти ўрта, 1970 йилда туғилган Мардонова Моҳигулнинг уйида, ноқонуний равишда “Хужра” ташкил қилган ва Самарқанд шаҳар, Толмасова кўчаси 38-уйда яшовчи, вақтинча ишсиз, оилали, 2 нафар фарзанди бор, миллати ўзбек, 1970 йилда туғилган Икромов Улуғбек ҳамда Пайариқ тумани, Зарафшон ҚФЙ, Ровоч қишлоғида яшовчи, 2 нафар фарзанди бор, миллати ўзбек, 1957-йилда туғилган Худойқулова Норхолларга диний таълимотдан сабоқ бериб келганлиги аниқланиб, тегишли тартибда хужжатлаштирилган.\nВоқеа жойидан жами 73 дона диний мазмундаги китоблар, брошюра, диний мазмундаги варақалар ва 3 дона қўлёзмалар далилий ашё сифатида олинган.\nУшбу ҳолат бўйича юқоридаги фуқароларга нисбатан Ўзбекистон Республикаси МЖтКнинг 241-моддаси билан маъмурий баённомалар тўлдирилиб, суриштирув Самарқанд шаҳар 4-сонли ИИБ ишлари томонидан олиб борилмоқда.\nШунингдек, Самарқанд шаҳар Бекобод кўчаси 83-уйда яшовчи, 1972 йилда туғилган, миллати ўзбек, маълумоти ўрта, муқаддам судланмаган, оилали, 3 нафар фарзанди бор, вақтинчалик ишсиз, Мирзаев Абдулла Ахроровичнинг яшаш уйида Самарқанд тумани Гулистон ҚФЙ Бегох қишлоғида яшовчи, 1978 йилда туғилган, миллати тожик, маълумоти ўрта, муқаддам судланмаган, оилали 2 нафар фарзанди бор, вақтинча ишсиз, Зокиров Хуршид Фаридович, Пайариқ туман Зарафашон ҚФЙ Равоч қишлоғида яшовчи, 1958 йилда туғилган, миллати ўзбек, маълумоти ўрта, муқаддам судланмаган, оилали 4 нафар фарзанди бор, вақтинча ишсиз Ахунжонов Холмурод Абдукаримович ҳамда Самарқанд шаҳар, Ҳ.Олимжон кўчаси 2-уй 59-хонадонда яшовчи, уй бекаси, оилали, 3 нафар фарзанди бор, миллати ўзбек, маълумоти ўрта, муқаддам судланмаган, 1960 йилда туғилган Аминова Мунира Мамедовналар диний маълумоти бўлмасдан туриб, рухсат2012 йил 9 феврал куни Саммарқанд шаҳар Ташлоқ кўчаси 27-уйда яшовчи уй бекаси, оилали, 5 нафар фарзанди бор, миллати ўзбек, маълумоти ўрта, муқаддам судланмаган, 1970 йилда туғилган Мардонова Моҳигул Мамаедовнанинг яшаш уйида, диний маълумоти бўлмасдан туриб, диний ташкилот бошқаруви органининг рухсатисиз, ноқонуний равишда ўқишхона “Хужра” ташкил қилган ва Самарқанд шаҳар, Толмасова кўчаси 38-уйда яшовчи, вақтинча ишсиз, оилали, 2 нафар фарзанди бор, миллати ўзбек, маълумоти ўрта, муқаддам судланмаган, 1970 йилда туғилган Икромов Улуғбек Икромович ҳамда Пайариқ тумани, Зарафшон ҚФЙ, Ровоч қишлоғида яшовчи, вақтинча ишсиз, оилали, 2 нафар фарзанди бор, миллати ўзбек, маълумоти ўрта, муқаддам судланмаган, 1957-йилда туғилган Худойқулова Норхолларга диний таълимотдан сабоқ бериб келганлиги аниқланиб, тегишли тартибда хужжатлаштирилган.\nШунингдек, Самарқанд шаҳар Бекобод кўчаси 83-уйда яшовчи, 1972 йилда туғилган, миллати ўзбек, маълумоти ўрта, муқаддам судланмаган, оилали, 3 нафар фарзанди бор, вақтинчалик ишсиз, Мирзаев Абдулла Ахроровичнинг яшаш уйида Самарқанд тумани Гулистон ҚФЙ Бегох қишлоғида яшовчи, 1978 йилда туғилган, миллати тожик, маълумоти ўрта, муқаддам судланмаган, оилали 2 нафар фарзанди бор, вақтинча ишсиз, Зокиров Хуршид Фаридович, Пайариқ туман Зарафашон ҚФЙ Равоч қишлоғида яшовчи, 1958 йилда туғилган, миллати ўзбек, маълумоти ўрта, муқаддам судланмаган, оилали 4 нафар фарзанди бор, вақтинча ишсиз Ахунжонов Холмурод Абдукаримович ҳамда Самарқанд шаҳар, Ҳ.Олимжон кўчаси 2-уй 59-хонадонда яшовчи, уй бекаси, оилали, 3 нафар фарзанди бор, миллати ўзбек, маълумоти ўрта, муқаддам судланмаган, 1960 йилда туғилган Аминова Мунира Мамедовналар диний маълумоти бўлмасдан туриб, диний ташкилот бошқаруви органининг рухсатисиз, ноқонуний равишда ўқишхона “Хужра” ташкил қилиб, диний таълимотдан сабоқ бераётганликлари аниқланиб, тегшишли тартибда хужжатлаштирилган.\nсиз, ноқонуний равишда “Хужра” ташкил қилиб, диний таълимотдан сабоқ бераётганликлари аниқланиб, тегшишли тартибда хужжатлаштирилган.\nЮқоридагилардан келиб чиққан ҳолда, шунингдек, жойлардаги диний вазиятнинг барқарорлигини таъминлаш, аҳолининг, айниқса, ёшларнинг диний-экстремистик ташкилотлар таъсирига тушиб қолишини олдини олишда ўқув муассассалари, ташкилот ва маҳалла йиғинлари ўтказиладиган маърифий тадбирларда ёшларни илмли, дунёвий дунёқарашли ватанпарвар шахс қилиб тайёрлашга алоҳида урғу бериш, диний-экстремизм тарафдорлари тарқатаётган ғояларнинг аслида ислом таълимотига зид экани ва сиёсий мақсадларга йўналтирилганини аниқ далиллар билан исботлаб бериш мақсадга мувофиқ ҳисобланади.\nдиректор ўринбосари Бахтиёр Тураев


Илк хабарни дунёга биз бердик, сарҳисоб ҳам биздан: Сумалак, Наманган, 2018\n24 Март 2018 16:24 2504\nМЕГАҚОЗОН БОШИДАН, ЎЧОҚ ҚОШИДАН БАЙРАМ ЛАВҲАЛАРИ ЖАМЛАНМАСИ\nНИМАЛАРНИ ЎЙЛАБ ТОПИШМАЙДИ-Я?!\nЯнвар ойидан бери ижтимоий тармоқларда ва оммавий ахборот воситаларида "Наманганда 5 тонналик сумалак тайёрланаркан!" деган хабар тез тарқалди ва кўпчиликнинг қизиқишига, муҳокамасига сабаб бўлди. Бу ташаббус ҳокимлик томонидан қўллаб-қувватланиб, мана, ўша ҳаяжонли кунларга етиб келдик.\nНаманган шаҳрининг қоқ марказида жойлашган Заҳириддин Муҳаммад Бобур номидаги маданият ва истироҳат боғи 20-21 март кунлари баҳорни, байрамни, сумалакни соғинганлар билан гавжумлашди. Файзли гўшада "Сумалак сайли" туризм ва миллий қадриятлар фестивали юқори савияда, кўтаринки руҳда нишонланди. Аҳамиятли лойиҳа Наврўз тантаналари доирасида илк бор уюштирилди.\nБутун халқимиз шов-шувли тадбирнинг бевосита иштирокчиси ва кузатувчисига айланди. Ҳамма ёқда дув-дув гап. "Минг марта эшитгандан, бир бора кўрган афзал", дея гуррас-гуррас келишаверди. Одамлар ташрифи, оқими, аҳил ва бирдамлиги ҳам рекорд даражага етди!..\nБаҳор келди боғлардан,\nСалом сенга, гул Наврўз!\nСалом сенга, гўзал юз!\nЕрда майсалар ўсар,\nДилни ғубордан тўсар,\nЗаминга гилам тўшар.\nСУМАЛАКДАН 200 кг. ТОШ ТОПДИМ\nБунақаси бўлмаган! 8 тонналик маҳобатли, махсус ўчоқ-қозоннинг Олмалиқ кон-металлургия комбинатидан олиб келиш, кутиб олиш ва ўрнатиш маросимлари ҳам карнай-сурнайлар садоси, кенг омманинг хайрихоҳлигида ўтказилди.\nСумалакнинг бир неча минг йиллик тарихида мисли кўрилмаган воқеа. Кўп миқдордаги баҳорий таомни пиширишда моҳир 25 нафар сумалакчи онахон ва 10 нафар йигитларга машҳур ошпаз, ҳамюртимиз Баҳриддин Чустий ва бош сумалакчи, Нодира номидаги ахборот-кутубхона маркази директори Мавлудахон Жўрабоева етакчилик қилишди. Улар ғайрат-шижоатга миниб, масъулиятли хизматни аъло бажардилар.\nМаълумот учун, ҳозирлик жараёнида 1,1 тонна буғдой тозаланди, ювилди ва умумий юзаси 112 квадрат метрдан кўпроқ бўлган 50 хонтахтага ундиргани қўйилди, 2,5 тонна ун элакдан ўтказилди. Бунга 300 нафардан ортиқ хотин-қиз жалб этилди. Майсани парваришлашда туну кун навбатчилик тузилди, отинойилар хатми Қуръон ўқишди, юртга тинчлик-осойишталик, деҳқончиликка барака, эзгу ишларга ривож тилашди. Қиймалагичдан чиқарилган 5,2 минг литр буғдой шираси улкан қозон атрофига ўрнатилган 27 дошқозонга жо бўлди. 250 литр ўсимлик мойи ва 2,4 минг литр сув ишлатилган, дарёдан махсус териб олинган, ювиб-қайнатиб тозаланган тош солинган сумалак 24 соат қайнади.\nНаманган шаҳар ҳокими Шавкат Абдураззоқов раҳбарлигида мутасаддилар жараёнларни назорат қилиб боришди, ташкилий ишларнинг сифатли уддалашга жиддий эътибор қаратилди. Хизматчилар ва келувчилар учун етарли шароитлар яратилди. Сумалагимиз санъаткорларнинг лапар ва яллалари, куй-қўшиқлари ва момоларимиз, келинчаклар дуоси, шоир-ёзувчиларнинг самимий гурунглари оғушида қайнади. Уни мутахассислар, нуронийлар, ёшлар, меҳмонлар, эзгу ниятлар ила ковладилар. Шундай қилиб, 5 тонналик баҳор таоми мазали бўлиб пишди.\nНАМАНГАН НАМУНАСИ: КЎНГИЛЛАР ЗАБТ ЭТИЛДИ!\nШирин сумалакни очиш ва тарқатиш маросимида Наманган вилояти ҳокими Хайрулло Бозоров ва нуронийлар иштирок этиб, қозон четида ҳаммани ажойиб муваффақият билан қизғин табриклашди, тилаклар билдиришди. Сумалакнинг учдан бир қисми вилоятдаги меҳрибонлик, саховат уйлари, шифохоналар ва кам таъминланган оилаларга етказилди. Қолаверса, сайлга келган наманганликлар, вилоят меҳмонларига ҳам 15 мингдан ортиқ бир марталик идишларда сумалак тортиқ қилинди.\nШунингдек, ҳокимлар ҳудуддаги "Нуронийлар чойхонаси" ва "Боғи эрам" тантаналар мажмуасида 12 нафар болажоннинг хатна ва икки жуфт оиланинг никоҳ тўйларини ўтказишга бош-қош бўлишди, 50 нафар ногиронлиги бор шахсга аравачалар совға қилишди. Тўйболаларга 3 миллион сўмлик банк омонат сертификатлари ҳамда ёш келин-куёвларга мебель тўпламларини совға тариқасида топширишди. "Фарзандларимиз ҳаётида унутилмас саҳифалар муҳрланди!", дея миннатдорчилигини ўртоқлашди кичкинтойларнинг ота-оналари номидан "Баҳор" МФЙда яшовчи, кам таъминланган оила вакили Азиза Фозилова.\nСайл давомида пойтахтдан - таниқли хонандалар Зулайҳо Бойхонова, Абдуҳошим Исмоилов, Мавлуда Асалхўжаева, Ёдгор Мирзажонов, Иззатилла Иброҳимов, Баҳриддин Зуҳриддинов ва вилоятимизнинг эл ардоғидаги қўшиқчилари, фольклор ансамбл жамоалари ижросидаги дилрабо тароналар томошабинларнинг қувончини янада оширди.\nБетакрор лаҳзалар. Кун ва тун тенглиги. Ҳокимлар юрган йўлларда гулу чечаклар очилди. Боғ ичи ва тевараги ўзгача манзара ва миллийлик кўринишини олди. Корхона-ташкилот ва муассасалар, миллий маданий марказлар ўзлари учун ажратилган жойни инновацион ғоялар асосида баҳорий безатдилар. Наврўз тадбирлари шаҳримиздаги "Кичкинтой" ва "Ёшлар" боғларида ҳам намунали ташкиллаштирилди. Вилоят ва шаҳар ҳокими ҳамда меҳмонлар бу масканларга ҳам бориб, сайилни томоша қилдилар.\nХалқ сайлида "Дўппидек ош" танлови орқали 27 нафар пазанда 250 грамм гуручдан палов дамладилар, бор маҳоратларини ишга солиб, йиғилганларни лол қолдиришди. Сомсапаз ва кабобпазлар эса "Тандир таомлар шоу"сида шинавандалар эътирофини қозонишди. Қатнашчилар турли концерт дастурлари, миллий халқ ўйинларидан, баҳорий миллий таомлардан, ҳунармандчилик кўргазмаларидан, дорбозлар ва спортчиларнинг чиқишларидан баҳраманд бўлишди, варраклар учирилди. Айниқса, гуллар ва китоб савдоси авжига чиқди. Аттракционларда хуррамлик нашидасини сураётган болажонларнинг шўх қийқириқлари, табассуми дилларни хушнуд қилди.\nЯкунда ғолиб ва фаоллар олқишланди, уларга диплом ва пул мукофотлари берилди.\n«СЕКИНРОҚ ГАПИРСАНГИЗ, ЁЗИБ ОЛСАМ...»\nОммавий ахборот воситалари ва интернетнинг эътибор марказида Намангандаги «Сумалак сайли» завқ-шавқ билан тезкорликда ёритиб борилди. Юртдошларимиз "Ўзбекистон-24", "Дунё бўйлаб" ҳамда вилоят телерадиоканалларида тўғридан-тўғри узатилган репортаж ва таҳлилий лавҳаларни ҳаяжон билан кўриб боришди.\nШаҳар ва вилоят ҳокимлиги ахборот хизматлари ва «Наманган ҳақиқати», "Наманган садоси" газеталари, вилоятдаги ахборот порталлари сайтлари, ташкилий қўмитанинг «Пресса» гуруҳи аъзолари томонидан "Фейсбук", "Телеграм", "Каналларнинг додаси" ва бошқа ижтимоий тармоқ ҳамда каналларда суратлар, материаллар, видеолар жойлаштириб борилди. Бу эса кишиларнинг фикри, кайфиятига ижобий таъсир кўрсатди.\nТаъкидлаш жоиз, Корея, Япония, Хитой, Россия, Германия, Туркия, Тожикистон, Қозоғистон, Қирғизистон каби 10 дан зиёд хорижий давлатдан сайёҳлар ва инвесторлар, Ўзбекистонимизнинг вилоятларидан, Қорақалпоғистон Республикасидан меҳмонлар ташриф буюришди. Япониялик Ная Сетсуо, кореялик Еонгҳуван Парк, россиялик Александр Твердовский, туркиялик Мустафо Ҳартави ўғли, Мерт Юсуф Эйидемирлар Наврўз шодиёналаридаги таассуротларини зўр ҳавас ва ҳайрат билан, тўлқинланиб изҳор қилишди, улар бағоят хурсанд эканликларини яширмадилар.\nШоира опамиз Малика Бойхонни сайлнинг биринчи куни боғда учратиб қолдик. Ўша пайтда ёзилган янги шеърни ўқиб бердилар, шуни сизга ҳам илиндик:\nТаомлар султони сумалак,\nБағрингда куч-қудрат яширин.\nАтрофда парвона юз малак,\nТезроқ пиш, бол каби бўл ширин.\nМеҳрдан яралган сумалак,\nҚайнайвер, хуш бўйинг таратиб.\nБизнинг-чи, бошимиз осмонда,\nДунёга меҳрни тарқатиб!...\nНАМАНГАН - СУМАЛАК ШАҲРИ ҲАМДИР\n- "Сумалак сайли" ёрқин рангли, ҳиссиётларга бой, қиш совуғидан кейин ҳар бир инсон қалбига иссиқлик, ажиб ҳарорат бахш этди. Сумалакнинг эса хосияти ва саломатликка фойдаси бисёр, - дейди ташаббускорлардан бири, шаҳар кенгаши депутати, маърифатпарвар тадбиркор Маъруфжон Мўминов.\nФестивал моҳиятига кўра, ўзида баҳорий янгиланишга хос байрам шукуҳи, ўзбек халқининг миллий қадриятлари эъзози, хайрияпарварлик, шодлик улашиш сингари хусусиятларни қамраб олган оммавий сайл сифатида намоён бўлди.\nБиз мақсадимизга эришдик! Айёмга муносиб туҳфа тайёрладик, Наманганнинг чиройи тилларга тушди, таърифлашга сўз кам. Ҳа, сайлдаги муҳит дунёнинг энг катта туризм тадбирларини ортда қолдирди. Гуллар шаҳри, фавворалар шаҳри, тадбиркорлар шаҳри бўлган Наманганимиз энди "Сумалак шаҳри"га ҳам айланажак! Наврўз - янги ризқ-рўзингиз, шарқона янги йилингиз муборак! Ҳар кунингиз Наврўз бўлсин, азиз ватандошлар!\nТоҳиржон ТУРСУНОВ, Жаҳонгир АКРАМОВ, Шоҳруҳ ТОЛАБОЕВ олган суратлар.\n2017-03-07 13:39:29 2959\n2017-08-16 18:28:48 1060\n2016-12-16 10:26:08 1211\n2018-02-21 16:49:51 2595\n2017-03-04 20:07:41 2686


3 опа-сингил ўлими ҳақида янги маълумотлар маълум бўлди » Ўзбекистон янгиликлари – Zamin.uz\n3 опа-сингил ўлими ҳақида янги маълумотлар маълум бўлди\nАввал хабар қилганимиздек, бир оиланинг 3 нафар қизлари 8 ноябрь куни Тошкентда оламдан ўтган эди. Уларнинг энг кичиги шифохонага олиб кетилаётганда тез ёрдам машинасида оламдан ўтган. Қолган икки нафари Ўзбекистон Республикаси Соғлиқни сақлаш вазирлиги Эпидемиология, микробиология ва юқумли касалликлар илмий- тадқиқот институтига етказилган.\nСуд-тиббий экспертизаси натижаларига кўра, қизлар дори воситаларини нотўғри қабул қилганликлари учун оламдан ўтишган. Бу ҳақда UzNews.uz мухбирига экспертиза ўтказилган Ўзбекистон Республикаси Соғлиқни сақлаш вазирлиги Эпидемиология, микробиология ва юқумли касалликлар илмий- тадқиқот институтидаги тегишли манбаа хабар берди.\nМаълум бўлишича, қизларга "Вермокс" номли паразитларга қарши дори буюрилган. Аммо, дорихона ходими шифокор ёзувига тушунмай, юракка алоқадор хасталикларда қабул қилинувчи "Верапамил" дори воситасини берган.\nДори воситасини қабул қилиш натижасида, қизларда кардиоген шок ҳолати юзага келган.\nЭслатиб ўтамиз, мазкур ҳолат юзасидан Олмазор тумани прокуратураси Жиноят кодексининг 4-қисми "а" банди билан жиноий иш қўзғатган. Айни вақтда тергов ҳаракатлари давом эттирилмоқда.\nЯнгиликлар » Жамият » 3 опа-сингил ўлими ҳақида янги маълумотлар маълум бўлди\n22:00 Тошкентда бир оиланинг уч қизи бирин-кетин вафот этди\n10:51 232 млн сўмлик дори воситаларини яширин равишда олиб кирмоқчи бўлишди\n19:52 Маҳаллий дори воситалари нархи 44 фоизгача пасайди\n11:51 Тиббиёт ходимлари маошига ноябрдан бошлаб устама қўшилади\n16:57 Тиббиёт ташкилотлари тузилмаси оптималлаштирилади


Жомий АМИРШОЕВ: - ХОРИЖДА БОШПАНА ОЛИШ РАСМИЙ ТАЛАБНОМАСИДАН ВОЗ КЕЧГАНИМ УЧУН НАҲЗАТЧИЛАР ЖОНИМГА ТАҲДИД ҚИЛИШДИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 20 Июл 2017\tКӯришлар: 805\n"Ховар" ТМАА: Полша давлатига бориб, бошпана масаласида расмий талабнома беришингизга нима сабаб бўлди?\nЖ.Амиршоев: Аввалига ўзимни таништирсам: мен Жомий Амиршоев, Душанбе шаҳрининг Буни Ҳисорак маҳалласида истиқомат қиламан. Тожикистон Жисмоний тарбия институтини тугатиб, олий маълумот эгаси бўлганман. Оилали, уч нафар фарзандим бор.\n2013 йилдан буён оилам билан Москва шаҳрида истиқомат қилар ва Туркиянинг "Ренессанс" компаниясида фаолият юритардим. Компания кўп қаватли бинолар ва хизмат кўрсатиш марказлари қуриш билан шуғулланади.\nАйтишим керакки, бир мунча вақтдан буён умуртқа поғона чурраси дардидан қаттиқ азоб чекиб келаяпман. Бир куни қаршимда бир киши ҳозир бўлиб, ҳол-ҳавол сўради. Бел оғриғи туфайли иш жойидан озод этилганимни унга айтганимда, табобат учун Европага боришимни тавсия берди. -Касалхоналарда табобат бепул бўлиб, шунингдек, даволанганингдан кейин бир соатда 3 евро тўлайдиган иш жойини топишинг ҳам мумкин,- деди.\nНоми Баҳром бўлган янги танишим ушбу ваъдалар билан Маҳмадзариф номли кишининг телефон рақамларини берди. Маҳмадзариф ҳам телефон орқали суҳбатда даволаниш бепул эканлиги ва иш жойи кўплигини тасдиқлади.\nШундан кейин, у мени Санкт-Петербург шаҳрига Зафар номли кишининг ҳузурига жўнатди. Зафар менга беш кунлик виза тайёрлаб, сўнгра машинаси билан Литвага олиб борди. Литвада мени Фаррух исмли киши кутиб олиб, катта ваъдалар билан Полшага жўнатди.\nСўнгра Фаррух Муҳиддин Кабирийнинг жияни эканлигини, бошпана сўраган муҳожирлар учун Полшага келиш чақирув қоғозини жўнатишини англадим. Бу шахслар - Маҳмадзариф, Фаррух, Зафар муҳожирлар орасида ташвиқот-тарғибот ишларини олиб боришиб, кўп ваъдалар билан уларни Европа мамлакатларига мурожаат қилиш, бошпана сўраш ва наҳзатчилар сафига аъзо бўлишга чорлашаркан. Бу ишлари билан улар ҳам раҳбарлари топшириқларини ижро этишади ва ҳам яхшигина даромадга эга бўлишади. Масалан, мендан 600 Америка доллари талаб қилиб олишди. Аммо менинг Полшага боришдан мақсадим даволаниш ва аниқ бир иш билан шуғулланишдан иборат эди. Мухолифлар ва айирмачилар домига тушиб қолганимни кейин англаб етдим.\n"Ховар" ТМАА: Наҳзатчилар домига тушганингизни қачон англадингиз?\nЖ.Амиршоев: Литвада меҳмонхонада эканлигимизда, Фаррух - М. Кабирийнинг жияни мен билан суҳбатлашди. Аммо илк суҳбат асносида менга чақирув қоғозини қайси мақсадда жўнатганини ошкор айтмади. Бир беғараз киши сифатида менга ёрдам беришни истаяпти, деб ўйладим. Фаррух автобус орқали мени Полшага кузатди. Полшада мени шу пайтгача фақат телефон орқали гаплашган Маҳмадзариф кутиб олди. Сўнгра биз раис деб атайдиган бир кишининг уйига бордик. "Раис"нинг уйида эканлигимизда, Меҳроб деган ёш йигит хонага кириб, диск тайёр бўлгани ҳақида хабар берди. Бу пайтга келиб менда янги "таниш"ларимнинг ўзларини тутишларидан шубҳа пайдо бўлгани сабабли, "Қайси дисклар тайёрланди? Сизнинг ниятингиз нима?"- деб сўрадим. Бунга жавобан улар Тожикистон Ҳукуматига қарши кураш олиб боришимиз ва Тожикистонда давлат тўнтаришини амалга оширишга тайёргарлик кўришимизни айтишди.\nМен ўша кунгача Полшада мамлакатимизда фаолияти тақиқланган исломий наҳзат партияси аъзо ва тарафдорлари жойлашиб, ёлғону фирибгарлик йўли орқали меҳнат муҳожирларини жалб этиш билан шуғулланишларини билмасдим.\n"Ховар" ТМАА: Кейин… кейин нима воқеалар рўй берди?\nЖ. Амиршоев: Ўн кун мобайнида Варшава шаҳридаги Денбак лагерида бўлдим. Ўша ерда бошпана олиш учун ариза топширдим. Икки кеча-кундуз Маҳмадзарифнинг ижара уйида турдим. Сўнгра бизни Варшава шаҳридан 450 километр узоқда жойлашган Гданск шаҳрига жўнатишди. Менга бу шаҳарга етгунча Меҳроб ҳамроҳлик қилди. Гданск шаҳрига етиб келганимда, бу ерда ҳам Тожикистон Республикаси давлати ва Ҳукуматига қарши тарғибот-ташвиқот ишларини олиб бораётган бир гуруҳни кўрдим.\nУлардан бирининг номи - Амирҳамза (Туркияда юрган Бобожон Қаюмовнинг укаси). Шунингдек, "Жамоати таблиғ"нинг издоши бўлган Амиршо номли бошқа бири Тожикистон номини қоралаш ва унинг шаънига туҳмат қилиш билан машғул.\nБу орада сукут сақлаб ўтириш табиатига эга бўлмаганлигим учун суҳбатларда уларнинг ақидаларига қарши эканлигимни рўй-рост ва ошкор изҳор қилдим.\nЖумладан, уларга: -Сизларнинг халқ орасига фитна солиш, иғвогарлик қилишга ҳуқуқингиз йўқ, чунки комил тушунчага эга бўлмаган ёшлар сизларнинг ёлғон ақидаларингизга берилишлари мумкин,- дедим.\nШундан кейин, поезд бепул бўлгани сабабли, жума куни намоз ўқиш учун бошқа шаҳарга бордик. Жума намози ўқилганидан кейин, Маҳмадсаид Ризоий номли киши мени ёнига чорлаб: -Маҳмадзарифга ким бўласан?- деб сўради.\n-Маҳмадзариф билан бирон қариндошлик ва таниш-билишлик алоқам йўқ,- деб жавоб бердим.\nКейин ёнимга бошқаси келиб шундай деди: -Маҳмадзариф Россияга қўнғироқ қилибди ва сиз жўнатган киши биродарлар орасида обрўйимни пасайтириб, мени шарманда қилди, - дебди.\nМен ўз навбатида Маҳмадзарифдан сенинг мендан шарманда бўлишинг боиси нимада, деб сўрадим. У ҳамроҳлари унга шундай деганини айтди: -Сен Ҳукуматнинг бир одамини олиб келиб, орамизга ташлабсан. Агар бу одамнинг чорасини кўрмасак ва уни орадан кўтармасак, ишимиз олға силжимайди. Чунки, ишларимизнинг барча сирини унга ошкор қилдик.\n"Ховар" ТМАА: Сиз бошпана сўраш расмий талабидан воз кечишга қачон қарор қилдингиз?\nЖ. Амиршоев: Мен аввалига бу таҳдидларга аҳамият бермадим. Полшада эканлигимга бир ҳафта бўлганида, Германиядан Муҳиддин Кабирий ва Туркиядан Бобожон Қаюмов келиб, мажлис ўтказишди. Ушбу мажлисда Муҳиддин Кабирий давлат тўнтариши ва Тожикистон Ҳукуматига қарши кураш борасида сўз юритиб, Қатарда юрган устози Юсуф Қарзовийнинг маслаҳату машварати ва кўрсатмасига биноан, улар аввал тайёргарлик кўришлари, Тожикистонга иттифоқдош бўлган бошқа мамлакатлар билан маслаҳатлашиш ва кейингина давлат тўнтаришига қўл уриш зарурлигини айтди. Бу гапларни эшитганимда, мамлакатдан кетганим ва бошпана сўраб мурожаат қилганимдан пушаймон бўлдим. Тегишли идорага мурожаат қилиб, Тожикистонга қайтишни исташимни айтдим. Бу орада Маҳмадзариф менга қўнғироқ қилиб: -Фалон жойга келгин, мажлисимиз бор ва сени бу ердаги одамлар билан таништираман,- деди. Мени жисман йўқотиш тўғрисидаги мақсадларидан огоҳ бўлганим боис, у ерга бормадим. Мурожаат қилиб, бошпана сўраш талабимдан воз кечганим ва Тожикистонга қайтишни исташимни айтдим. Полшаликлар ўз вақтида, мени тушунишди ва Лелин номли алоҳида лагерга жойлаштиришди. Ўша лагердан ҳужжатларимни олиб, Россияга қайтишим учун имконият беришди. Россияга келганимда, аввал рафиқам ва фарзандларимни олиб, эртаси куни саҳарда Душанбега қайтдим.\n"Ховар" ТМАА: Нима учун суҳбатлашиш мақсадида мурожаат қилдингиз? Умуман, мақсадингиз нима?\nЖ. Амиршоев: Оммавий ахборот воситалари орқали Россияда ишлаётган ёшларга мурожаат қилиб, Полшадан туриб Европа мамлакатларига бошпана сўраб мурожаат этишга чорлаётган шахсларнинг ёлғон ва найранглари домига тушмасликларини сўрашни истайман.\nУлар фақат ўз нафслари ва манфаатлари учун бизу сиз, муҳожирлардан фойдаланишни исташади. Улар Ватан, Тожикистонга нисбатан заррача меҳру муҳаббатга эга эмаслар, балки обод, хавфсиз ва осойишта Тожикистонимизда нотинчликлар ва тартибсизликлар, жанг содир бўлиб, қон тўкилишини исташади. Мен бу гапларни ўз қулоқларим билан эшитдим ва норозилик билдирганимда, жонимга таҳдид қилишди. Агар Москвадан рафиқам ва фарзандларимни олиб қайтмаганимда, улар ўша ерда ҳам оиламга нисбатан зўравонлик қилишлари мумкин эди. Яна бир марта ёшларга мурожаат қилиб, наҳзатчиларнинг фисқу фужурларидан узоқроқ юришлари зарурлигини айтаман.\n"Ховар" ТМАА мухбири.\nБугун: 13-08-2020 19:32:26


Футбол мусобақасига марҳамат, азиз болажонлар! - Voha.uz - Воҳа футболи янгиликлари\nНоя 4, 2018 229 0\n«Насаф» ПФК мухлислар клуби ва футбол мактабимиз билан ҳамкорликда кейинги пайтларда болалар учун футбол мусобақалари ташкил этиш анъанага айланди. Бу мусобақалар ҳақида Сизларни мунтазам хабардор қилиб бораяпмиз. Ташкиллаштирилаётган мусобақалар ёш авлодни соғлом турмуш тарзига, футболга тарғиб этишдир.\nЭътибор бераётган бўлсангиз, бу мусобақалар фахрий кишиларимиз номи билан чамбарчас боғланган. Бу уларга кўрсатилаётган ҳурмат ва эҳтиромҳамдир.\nШунингдек футбол мактабимиз мутахасислари иштирокчилар орасидан иқтидорли болаларни танлаб олишмоқда.\nМухлислар клуби ҳамда футбол мактабимиз маъмурияти болалар учун яна бир шундай футбол турнири ташкил этмоқда. Бу турнир эртага, 4 ноябр куни яна футбол мактабимизда бўлиб ўтади. Унда 2006 йилда туғилган болалардан ташкил топган жамоалар иштирок этишади. Ғолиблар «Насаф» - «Нефтчи» учрашувининг танаффус пайти тақдирланишади.\nБу сафар мусобақа вилоятимизнинг устоз журналисти, таниқли футбол шарҳловчиси Ҳусан ака Темиров номлари билан боғлиқ бўлади. Яъни Ҳусан Темиров турнири ташкил этилади.\nҚуйида Ҳусан ака Темиров ҳақида икки оғиз сўз.\nБутун умрини журналистикага бағишлаб, ўзининг меҳнати, касбига бўлган меҳри эвазига катта ҳурмат ва эътироф соҳибига айланган - Ҳусан ака Темировни Ўзбекистонда ҳамма танийди.\nҲусан ака журналист сифатида радиода, газетада ва телевиденияда ҳам фаолият юритди ва юритмоқда.\nҲусан ака Темировнинг журналистикада энг севган соҳаси, бу - футбол десак муболаға бўлмайди. Мамлакатимизда футбол шарҳини бошлаб берган, унга таъмал тоши қўйган шарҳловчилар билан ёнма-ён фаолият юритди. Айнан «Насаф»нинг жуда кўплаб ўйинларини телевидения ва радиода маромига етказиб шарҳладилар.\nҲозир ҳам, 65 ёшга тўлган Ҳусан ака футболдан узоқлаша олмайдилар. У кишини вилоятимиз стадионларида, шунингдек Қарши шаҳридаги «Марказий» стадионда доим учратасиз. Мухлисларга Қашқадарё телевиденияси ва «Ўзбекистон» радиоканали орқали футболга оид янгиликларини мунтазам етказиб турибдилар.\nТурнир ғолиблари совринларни шахсан Ҳусан ака Темиров қўлларидан қабул қилиб олишади.\n+998 91 224 74 74 – Санжар Сайфиев, “Насаф” мухлислар клуби етакчиси.\n+998 90 443 20 06 – Сирожиддин Эшқобилов, “Насаф” футбол мактаби мураббийи.\nОкт 11, 2018 0 163\nНоя 1, 2018 0 216\nФутзал. 19-тур. "Насаф" иккинчи учрашувда ҳам “Қизилқум”ни...\nОкт 29, 2018 0 163\nБугун футбол. “АГМК” - “Насаф”\nОкт 19, 2018 0 166\nАпр 30, 2019 0 126\nНоя 29, 2018 0 281\nКумушхон Файзуллаева: «Бу мусобақа ўзоқ тайёрландим»


Газета Норма маслахатчи / 2014 год / № 28 / Суд иши\nУзоқ давом этмаган биргаликдаги турмушдан кейин хотиним билан ажрашдим. Ажралиш пайтида у ҳомиладор эди. Менинг оилани тиклашга бўлган уринишларимга хотиним ва қайнонам қарши чиқишди. Бир оз вақт ўтиб, белгиланган муддатда ўғлим туғилди. Бунга деярли 2 йил бўлди. Ана шу вақт мобайнида собиқ хотиним болани кўриш ҳуқуқидан мени ва ота-онамни маҳрум этиб келмоқда. Хотинимнинг яшаш жойидаги васийлик органлари мазкур масалани ҳал қилишда ёрдам беришмаяпти. Суднинг ҳал қилув қарорига кўра болага алимент тўланяпти. Хотиним мен билан судсиз алимент келишувини тузишдан бош тортди.\nСудга даъво аризаси бермасдан хотинимнинг ўғлим билан кўришишимга тўсқинлик қилмаслигига мажбур этиш мумкинми? Шунингдек ота-онамнинг невараси билан кўришишларига ҳам?\n– Агар бола онаси билан яшашга қолган бўлса, бу отанинг оталик ҳуқуқлари ва мажбуриятларини ҳеч ҳам камситмайди. Ота ажрашишдан кейин она каби болага доир ҳуқуқларга эгадир, оиланинг бузилиши унинг болани тарбиялашда иштирок этиши учун тўсиқ бўлмаслиги керак.\nОила кодексининг 76-моддасига биноан бундай ота боласи билан кўришиш, унинг тарбиясида иштирок этиш ва таълим олиш масаласини ҳал этишда қатнашиш ҳуқуқига эга.\nШунингдек боладан алоҳида яшовчи ота у ҳақида тарбиявий, даволаш ва аҳолини ижтимоий ҳимоя қилиш муассасаларидан ахборот олишга ҳақлидир. Фақат ота томонидан боланинг ҳаёти ва соғлиғи учун таҳдид мавжуд бўлган тақдирдагина бу нарса рад этилиши мумкин. Ахборот беришни рад этиш устидан суд тартибида шикоят қилиш мумкин.\nАжрашишдан кейин отанинг бола билан кўришиши мушкул бўлган тақдирда эса бола билан кўришиш тўғрисидаги низони фақат икки йўл билан ҳал этиш мумкин:\n1) низони ота-онанинг келишуви билан ҳал этиш – яъни ота-онанинг ажрашишдан кейин болалар билан кўришишнинг вақти, жойи, қанча давом этиши ва бошқа масалаларни мустақил ҳал қилиши;\n2) болалар тўғрисидаги низони судда ҳал этиш – агар ота-она келишувга кела олишмаса, алоҳида яшовчи отанинг болани тарбиялашда иштирок этиши тартибини суд белгилайди ва иккинчи тарафни бунга қаршилик кўрсатмасликка мажбур этади.\nҚарор қасддан бажарилмаган тақдирда боладан алоҳида яшовчи отанинг (онанинг) талабига кўра боланинг манфаатларидан келиб чиқиб ва унинг фикрини ҳисобга олиб, суд болани унга бериш тўғрисида ҳал қилув қарорини чиқариши мумкин (ОС Пленумининг 11.09.1998 йилдаги «Болалар тарбияси билан боғлиқ бўлган низоларни ҳал қилишда судлар томонидан қонунларни қўллаш амалиёти тўғрисида» 23-сон қарори 7-банди).\nБобо, буви, ака-ука, опа-сингиллар ва бошқа яқин қариндошлар ҳам болани кўриш ҳуқуқига эгалар.\nКўриш рад этилган тақдирда васийлик ва ҳомийлик органи ота-онани (уларнинг бирини) бунга қаршилик кўрсатмасликка мажбур этиши мумкин.\nАгар васийлик ва ҳомийлик органининг қарори бажарилмаса, боланинг яқин қариндошлари ёки васийлик ва ҳомийлик органи бола билан кўришишга тўсқинликларни бартараф этиш тўғрисида даъво билан судга мурожаат қилишга ҳақлилар. Суд низони боланинг манфаатларидан келиб чиқиб ва унинг фикрини ҳисобга олган ҳолда ҳал этади.\nСуднинг ҳал қилув қарори бажарилмаган тақдирда, айбдор отага (онага) нисбатан қонун ҳужжатларида назарда тутилган чоралар кўрилади.\nХусусан, суд ҳужжатларини бажариш тўғрисидаги қонун ҳужжатларини бузиш фуқароларга энг кам иш ҳақининг 5 бараваридан 10 бараваригача, мансабдор шахсларга эса – 10 бараваридан 15 бараваригача миқдорда жарима солишга сабаб бўлади (Маъмурий жавобгарлик тўғрисидаги кодекснинг 1982-моддаси).\nМуайян ҳаракатларни содир этиш ёхуд уларни содир этишдан ўзини тийиш мажбуриятини юкловчи суд ҳужжатини бажаришдан бўйин товлашни маъмурий жазо қўлланилганидан кейин давом эттириш, шунингдек суд ҳужжатининг ижро этилишига тўсқинлик қилиш, энг кам ойлик иш ҳақининг 100 бараваригача миқдорда жарима ёки 3 йилгача ахлоқ тузатиш ишлари ёхуд 3 ойгача қамоқ билан жазоланади (Жиноят кодексининг 232-моддаси).\nШу тариқа, агар сиз собиқ хотинингиз билан болани тарбиялаш масалаларини келишув тузиш йўли билан ҳал эта олмасангиз, низони фақат судда ҳал этиш қолади.


ОПЕК таркибига янги аъзо қабул қилинди\n17:40 / 25.05.2017\nЭкваториал Гвинея ОПЕКнинг янги аъзосига айланди. Бу ҳақда Саудия Арабистони Энергетика, саноат ва минерал ресурслар вазири Холид ал-Фалиҳ ташкилотнинг 172-саммити якунида маълум қилинди.\n"Менимча ОПЕК таркибига янги аъзо қабул қилиниши яхши янгилик. Бу ташкилотнинг иш олиб бораётганини кўрсатади", деган у.\nШу тариқа, Экваториал Гвинея ОПЕКнинг 14-аъзосига айланди. Бунгача Жазоир, Ангола, Эквадор, Габон, Эрон, Ироқ, Кувайт, Ливия, Нигерия, Қатар, Саудия Арабстони, БАА ва Венесуэла ташкилот аъзолари ҳисобланишарди.\nЭкваториал Гвинея 2015 йилда кунига 250 минг баррель нефть қазиб олган (бу кўрсаткич бўйича дунёда 34-ўрин). 2016 йилнинг 1 январь ҳолатига кўра, мамлакат нефть захиралари 1,1 миллиард баррелни ташкил этган. 2014 йилда бу мамлакат 6,55 миллиард кубометр газ қазиб олган, 4,956 миллиард кубометр газни экспорт қилган. 2016 йилнинг 1 январи ҳолатига кўра, мамлакат газ захиралари миқдори 36,81 миллиард кубометрни ташкил этган.\nОПЕК Экваториал Гвинея


Эпли хотин арпа ундан ош қилар...\nОила мустаҳкамланиши, бахтли турмуш қуриш учун аёл кишидан эркак кишига нисбатан кўпроқ масъулият талаб қилинади. Эркак кишининг ҳурматини баланд тутиш, унга далда бўлиб, хайрли ишларга бошлаб туриш аёлнинг вазифаси. Эрнинг топишига қараб ҳурматқиладиган аёллар бора-бора ўз бахтларини, насибаларини бой берадилар. Эр ризқ берувчи эмас, ризқни Аллоҳ беради! Ана шу оддий, лекин муҳим қоидаларни унутмаган аёлнинг оиласи мустаҳкам, кўнгли хотиржам бўлади. Аммо таассуфки, айрим аёллар бахтли оиланинг бундай оддий тамойилини айни вақтида англаб етмайдилар.\n"Чин мусулмон эмассиз!"\nАҚШ олийгоҳларининг бирида таълим олаётган араб йигити америкалик инглиз қиз билан танишиб қолади. Оддий танишиш мустаҳкам алоқаларга сабаб бўлади. Йигит шу қизга уйланаман деб отасига кўнглини ёради. Табиийки ота бунга кўнмайди. Қайсар йигит икки оёғини бир этикка тиқиб олади. Ота ҳам тутган ерини кесадиган ўта ўжар киши экан, ошиқ ўғлининг ҳолига раҳми келмай:\nГолландияда яшовчи имом ҳар жума намозидан кейин ўн бир ёшли ўғли билан бирга шаҳар айланиб, "Жаннатга йўл" номли ва шу каби кичик рисолаларни тарқатиб келишар эди. Навбатдаги жумада ҳаво совиб кетади. Ёмғир аямасдан қуярди. Болача одатига биноан:\n– Дадажон, кетдикми? – деди.\n– Китоб тарқатгани.\n– Ўғлим, бугун ҳаво жуда совуқ. Унинг устига бу ёмғир ҳали-бери тинадиганга ўхшамайди. Бугун чиқмай қўяверамиз.\n– Ахир одамлар вафот этишса, жаҳаннамга тушишади-ку?..\nМеҳнатнинг айби бўлмайди\nОрамизда шундай касб эгалари борки, машаққатли меҳнатлари қаҳрамонликка лойиқ бўлса-да, уларнинг қадрига етмаймиз. Заҳматли меҳнатларига паст назар билан қараймиз, гоҳида камситамиз. Айрим ҳолларда эса улардан нафратланишгача ҳам борамиз. Гўёки улар бажараётган иш таҳқир, ҳақорат… Аммо англамаймизки, Аллоҳнинг наздида биздан кўра уларнинг меҳнати қадрлироқ, заҳматига мукофотлари кўпроқ.\nДунёда бахтли бўлишни хоҳламаган киши йўқ экани ҳаммага маълум. Ҳамма ўша ўзи хоҳлаган бахт сари интилади ва уни турли жойлардан қидиради. Шунинг учун бўлса керак “Бахт формуласи” деган атама ҳозирда жуда кўп ишлатиляпти ва унга ҳамма ўз тушунчасига яраша фикрлар билдирмоқда. Сиз нима деб ўйлайсиз, “Бахт формуласи” нима ўзи? Бунинг аниқ ва қатъий жавоби борми?\nБитирув оқшоми” ўйлари...\n“Илм – дунёнинг иззати” деган эди Абдулла Авлоний. – Илм инсон учун ғоят олий ва муқаддас бир фазилатдир. Зероки, илм бизга ўз аҳволимизни, ҳаракатимизни ойна каби кўрсатур. Зеҳнимизни, фикримизни қилич каби ўткир қилур”. Дарҳақиқат, илм — инсон камолотида муҳим аҳамият касб этади. Киши дастлабки илм сабоғини таълим-тарбия маскани бўлмиш мактабдан олади. Мактаб шахс тарбияси, билим олиши ва маънавий дунёқарашининг шаклланишида асосий пойдевор вазифасини ўтайди. Ҳар бир даврда, ҳар бир давлатда мактаб аталмиш даргоҳга нисбатан катта маъсулият, талаб ила ёндашилиб келинган.\nЙигитлар “бокира”... ми?\nБир неча йиллар олдин телевидения орқали ва интернетда “Бокиралик юки” номли бир фильм омма эътиборига ҳавола қилинди. Бунинг оқибатида кўп норозиликлар ва фикр мулоҳазалар билдирилди. Савол жавоблар бўлди. Ҳамма бу фильмдан кўзланган мақсадни ва унинг оқибатини билди. Бу фильм ижодкорлари маҳкамага тортилди.\nДунё машҳурларидан бири Лев Толстой ёзади: "Яхшиям қуён ботир эмас, агар у ботир бўлганида ер юзида қуён қолмасди". Дарҳақиқат, қуён қўрқув билан тирик. Қуённинг тириклигини мана шу оний қўрқувгина муҳофаза қилиб туради. Қўрқув - қуён учун яратганнинг олий неъмати!\nБуни қарангки, теранроқ ўйлаб кўрсак, инсонни ҳам инсоний мезонда тутиб турувчи куч - қўрқувдир! Яъни, Аллоҳдан қўрқиш ҳисси! Мозийга бирров назар ташланг: инсоният қўлбола илоҳларга сиғинган пайтларида қанчалар тубанлашди. Аллоҳдан қўрқмайдиган замонларда ҳақсизлик ва умидсизлик гирдобида қолди. Уни инкор қиладигая тузумларда бошига не-не шўриш савдолар ёғилди. Шунинг учун ҳам пайғамбаримиз Муҳаммад Мустафо соллаллоҳу алайҳи васаллам бир муборак ҳадисларида марҳамат қилдиларки: "Ҳикматнинг боши қўрқувдадир".\nҚалб кўзининг кўрлиги\nБугунга келиб айрим одамлар, айниқса аёллар фолбинпарастлик ( бу ибора ўзбек тили луғатида учрамайдиган янги сўз бўлса керак) балосига мубтало бўлганлар. Гўёки шайтон уларнинг кўзига чўп тиқиб олгану, фолбиннинг аслида қандай одамлиги, қилмишлари гуноҳи кабира эканини кўрмайдилар. Баъзилари фолбин айтган гапларнинг ичидан бир-иккита ҳаётларига тўғри келадиган, ростга ўхшаб кўринган жумлаларни топиб олишса-ку, Худо урди деяверинг, тилла топган гадойдек севиниб фолчининг ёлғонларидан хотиржамлик туйиб юраверишади.\nҚадр топмаётган қариялар\nБугун хотира ва қадрлаш куни. Букунда ўтганлар хотираси, уларнинг жасорати, эзгу ишлари ва хайрли амаллари ёдга олинади. Биз билан ҳамнафас яшаётган пиру бадавлат кексалар, жамият равнақи, эл-юрт ривожи йўлида хизмат қилган фахрийлар, эҳтиёжманд, меҳр-мурувватга муҳтож кишиларга иззат-икром кўрсатилади ва моддий-маънавий қўллаб-қувватланади. Халқимиз дунёқарашига тобора сингиб бораётган бу боқий қадрият қалбларга ёруғлик индириш билан бирга ўзаро меҳр-оқибат, инсонийлик ришталарини мустаҳкамлашда ҳам муҳим аҳамият касб этади.\n“Сизга янги хат бор”. Монитордаги ёзувни ўқиб унча эътибор бермадим. Узоқ-яқиндаги таниш-билишлар орқали онда-сонда хат ёзишиб, ҳол-аҳвол сўраб турамиз. Одатдаги салом-алик ва ҳол сўрашлар кетма-кетлиги, бўлса керак, деган фикрда, қўлимдаги юмушларни бажаравердим. Бироз холироқ бўлганимдан кейин ўқийман, деган хаёл, ғайритабиий қизиқиш асносида сўнди-да, дарҳол ишимни ташлаб, сичқончани ушладим. Саноқли сониялар ўтиб мактуб “очилди” ва монитордаги ёзувларни кўриб, қотиб қолди...\nЎшанда тўртинчи курсда ўқирдим. Бухородан, Тошкентга ўқишимга қайтаётгандим. Автобусда тўсатдан бир қизнинг тоби қочиб қолди. Олдинги ўриндиқда ўтирганим учунми қизнинг қачон, қайси бекатдан автобусга чиққанини кўрмагандим. Балки эътибор бермагандирман, хуллас, қиз бир амаллаб ҳайдовчининг олдига келиб, ундан автобусни тўхтатишини, негадирмазаси бўлмаётганини айтди. Автобус тўхтаган заҳоти қиз ташқарига отилиб йўл четида қайт қила бошлади. Жиззах шаҳрига боргунимизга қадар қиз беш-олти марта автобусни тўхтатиб, пастга тушди. Охири ранги кўкариб, букчайиб олган эди, унга раҳмим келди. Назаримда, Тошкентга етиб боргунимизча унга бирор гап бўлиши мумкиндай эди. Шартта автобусдан тушдиму, такси тутиб қизни яқин орадаги шифохонага олиб бордим.\nБахтиёр акам билан, саккизинчи март байрами арафасида уришиб қолдик. Бир оғиз гапим шунчалик кўнгилларига оғир ботади деб ўйламабман-а! Севган одам ҳам шунақа қиладими?.. Мен ўша лаънати гапни шунчаки, жаҳл устида айтгандим. Худди феълимни билмагандай, аразлаб олганларини-чи? Юрагим нақ ёрилай деяпти. Бугун бир ҳафта бўляпти, уйга келмаяптилар. Телефонда Самиғжондан ҳол-аҳвол сўраб қўяптилар экан, кеча мактабига ҳам борибдилар. Лекин уйга келмаяптилар. Энди нима қиламан? Наҳотки, қанчадан-қанча машаққату тўсиқларни енганида киприги эгилмаган севгимиз, арзимаган майда дилхираликни деб барбод бўлса? Йўқ, бунга йўл қўймайман! Ахир, бу бахтли кунларга етишгунимча озмунча кўз ёш тўкдимми?\nҲозир сайтимизда 90 та меҳмон бор, сайт аъзолари эса йўқ


Bosh sahifa / Yangiliklar / Бухородаги Ҳазрати Имом қабристонида 1700 та майитсиз қабр борлиги аниқланди (фото)\nБухородаги Ҳазрати Имом қабристонида 1700 та майитсиз қабр борлиги аниқланди (фото)\nБухородаги Ҳазрати Имом қабристонида 18 мингга яқин қабр бўлиб, 1700 таси майитсиз эканлиги, яъни ўлимидан олдин «эгаллаб» олингани аниқланди. Бу ҳақда Бухоро шаҳар ободонлаштириш бошқармаси бошлиғи ўринбосари Бафо Нарзуллаев маълум қилди.\nЖорий йил 22 июль куни Халқ депутатлари Бухоро вилоят кенгашининг навбатдаги сессияси бўлиб ўтди. Сессияни кенгаш раиси, вилоят ҳокими Ўктам Барноев бошқарди. Бунда 2019 йилнинг иккинчи чорагида олиб борилган ишлар қаторида ечимини кутаётган масалалар хусусида ҳам сўз борди.\nМаълумки, Ислом ҳамкорлик ташкилоти томонидан Бухоро 2020 йилдаги ислом маданияти пойтахти, деб эълон қилинган. Шу муносабат билан Бухорода кенг кўламли қурилиш, реконструкция ва мукаммал таъмирлаш ишлари олиб бориляпти. Шу жараёнда Ҳазрати Имом мақбараси номини олган қадамжо — Ҳожа Имом Хафси Кабир Бухорий қабристонидаги оғриқли ҳолат вилоят раҳбари эътиборини тортди ва бу масалани Халқ депутатлари вилоят кенгаши сессиясида кўтарди.\nЖурналист Лайло Ҳайитова ушбу масала юзасидан қабристонда бўлиб, мавжуд ҳолат билан танишди.\nҲожа Имом Хафси Кабир Бухорий қабристони эски шаҳарнинг қадимий деворларидан шимоли-ғарбда, мозор эса янги қурилган мақбаранинг шимоли-шарқида жойлашган.\nҚабристонда ўтганлар хотирасига қабр тоши қўйиш дабдабага айланиб улгурганини англаш мушкул бўлмади. Тупроқ остидаги майит устига оғир тошлар қўйилгани етмагандек, гўр усти айвонлар билан ўралган. Ҳайкаллар қилинган, бюстлар ўрнатилган.\nКимўзарга қабрни чиройли қилишга ўчлик қабристонни ҳашаматли мармартош шаҳарга айлантирган. Қабристонда 1700 га яқин майитсиз қабр 2 қаватли қилиб қуриб, «безатиб» қўйилган.\n— 17 гектардан ортиқ майдонни эгаллаган Ҳожа Имом Хафси Кабир Бухорий қабристони қабрлари хатловдан ўтказилди. 18 мингга яқин қабр борлиги, шундан 8-10 фоизи, аниқроғи, 1700 та қабр эса майитсиз эканлиги аниқланди. Тўғри, кейинги йилларда қабристон манзилида сизот сувлари баландлашмоқда. Бу ўз-ўзидан лаҳад қазишда қийинчилик туғдиради. Шу сабабли одамлар яқинлари кўмилган қабрлар ёнидан «эгасиз» сағаналар тайёрлаб қўя бошлаган. Қабр ери бепул берилган. Вафот этгандан кейингина гўрков учун хизмат ҳақи тўланади. Ўзбекча лаҳад қазиш учун 160 минг, ўрисча лаҳад учун 120 минг сўм ва болалар учун лаҳадга 20 минг сўм атрофида тўлов ундирилади,— дейди Бафо Нарзуллаев.\nИсмини ошкор қилишни истамаган вакиллардан бирининг айтишича, бу майитсиз қабрлар вилоятнинг қатор собиқ маҳаллий раҳбарлари томонидан ҳали вафот этмаган қариндош-уруғлари учун олдиндан «эгаллаб» олинган.\n— Майитсиз қабрларнинг эгасини аниқлаш бўйича Бухоро шаҳар ИИБ томонидан суриштирув ҳаракатлари олиб борилмоқда, — дейди жамоат ташкилотлари ва диний ташкилотлар билан алоқалар бўйича вилоят ҳокими ўринбосари Зокир Ҳидоятов.\nЖурналист тирик инсоннинг ўлимдан олдин қабрга эгалик қилиши ёки қабрни олдиндан сотиш амали нечоғли тўғри-нотўғрилиги ҳақида вилоят бош имом-хатиби Жобир Элов билан суҳбатлашди.\n— Дастлаб қабристонга номлари қўйилган зот ҳақида икки оғиз. Ҳожа Имом Хафси Кабир Бухорий халқ тилида Ҳожатбарор номи билан ҳам машҳур бўлган. Бухоро фақиҳларининг, Имом ал-Бухорийнинг устозлари ҳам. Ислом динимизда, урф-одатимиз, миллийлигимизда қабрни сотиш бирор жойда келтирилмаган. Қабр сотилишига ақл бовар қилмаган, ҳатто. Шариатимизда осмондан ёғиладиган қор ёки ёмғир туфайли агар қабр устига биттагина майса униб, бир кун кўкариб турса ҳам, Оллоҳ таоло шу кўкарган майса туфайли ўша майитнинг гуноҳидан кечган экан. Лекин бугунги кунда кенг ва катта жойлар ҳали қавмларининг ўлимидан олдин «эгаллаб» олингани етмагандек, мавжуд қабрлар устига айвон қилингани жуда оғриқли ҳолат. Бунга фақат исрофгарчилик ва ҳатто, ўлимдан кейин ҳам ҳашаматга берилишнинг ёмон иллати сифатида қараш мумкин.\nҚабрлар устига қора мармар ва гранитларнинг қўйилиши билаъкс майитлар устига юк азобини ағдариш билан баробар. Атрофимизда ёрдамга муҳтож, уйининг томини ёпмаган, ҳовли-жойи таъмирталаб қанчадан қанча камомадли кимсалар бор. Қўлдан келгунча тирикларга ёрдам қилиш майит устига оғир тош ағдариб қўйишдан минг карра хайрлидир. Қабр кимлар учун олиб қўйилади? Ўлим тўшагида ётган кекса одам, ўлими яқин бўлган оғир бемор учун фақатгина битта жойни олиши мумкин. Икки-уч ёки ундан ортиқ эмас. Бу ўлимдан кейин ҳам ўзини ўзгалардан устун қўйиш ва манманликнинг ифодаси, холос,— деди бош имом-хатиб.\nАйни кунда Ҳожа Имом Хафси Кабир Бухорий қабристонида кенг миқёсда қурилиш-таъмирлаш ишлари бошланган. 1000 нафардан ошиқ меҳнат кучи жалб этилган. Қабрлар атрофига 1,5х2 метрдан зиёд қилиб ўрнатилган темир панжаралар 60 сантиметрдан ортиқ бўлмаган шаклга келтирилмоқда.\nЧиқиндилардан, бегона ўтлардан тозаланган, 20 машинага яқин чиқинди чиқарилган. Йўлакларга оқтошлар ётқизилиб, ўтганлар хотирасига тиловат ўқиш учун ўриндиқ ва соябонлар ўрнатилмоқда. Бундан ташқари, эски деворлар қайта тикланиб, қабристон атрофидаги йўлларга асфалт ётқизилмоқда.\nМаълумот учун, Ҳазрати Имом қабристони 1000 йилдан ортиқ вақтдан бери фойдаланиб келинади.\nOrqaga Chop Etish 271 | 23-07-2019